Polis ‘hidu’ rancangan perhimpunan jalanan 21 Ogos

KUALA LUMPUR 7 Ogos – Polis Diraja Malaysia (PDRM) sedia maklum rancangan untuk mengadakan satu perhimpunan jalanan pada 21 Ogos ini, memetik laporan portal Berita Harian sebentar tadi.

Ketua Polis Negara, Datuk Seri Acryl Sani Abdullah Sani, berkata ia adalah tindakan tidak bertanggungjawab kerana melanggar prosedur operasi standard (SOP) Pelan Pemulihan Negara (PPN).

“PDRM meminta orang ramai untuk tidak menyertai sebarang aktiviti yang melanggar undang-undang dan SOP yang sedang berkuatkuasa,” katanya dalam satu kenyataan hari ini.

Acryl Sani berkata, demi keselamatan kesihatan umum, PDRM tidak akan bertolak ansur dengan mana-mana pihak yang dikesan masih berdegil menganjurkan atau menyertai sebarang perhimpunan dan akan mengambil tindakan tegas dalam perkara ini.


Lebih RM330 bilion daripada pakej bantuan, rangsangan ekonomi telah dimanfaatkan

KUALA LUMPUR 5 Okt. – Lebih RM330 bilion atau kira-kira 62 peratus telah disalurkan daripada lapan pakej bantuan dan rangsangan ekonomi bernilai RM530 bilion, sekali gus memberi manfaat kepada 20 juta rakyat dan 2.4 juta perniagaan setakat 24 Sept lepas, kata Menteri Kewangan Tengku Datuk Seri Zafrul Abdul Aziz.

“Kerajaan telah mengambil langkah proaktif dan segera untuk menangani krisis COVID-19, terutama dalam memenuhi keperluan sistem kesihatan awam, membantu rakyat yang terjejas dan menyokong kelangsungan perniagaan,” katanya pada persidangan Dewan Rakyat di sini, Selasa.

Beliau berkata demikian bagi menjawab pertanyaan Lim Guan Eng (DAP-Bagan) mengenai jumlah yang dibelanjakan berbanding dengan yang diperuntukkan sejak pandemik COVID-19 melanda Malaysia.

Oleh kerana situasi COVID-19 bersifat dinamik, adalah wajar bagi kerajaan untuk sentiasa berwaspada terhadap perkembangan semasa dan berdasarkan Belanjawan 2021, unjuran defisit adalah 5.4 peratus, katanya.

“Namun, kerajaan telah mengambil pendirian dasar fiskal yang mengembang dalam mengatasi krisis COVID-19. Oleh itu, defisit untuk tahun ini dijangka mencecah antara 6.5 hingga 7.0 peratus,” katanya.

Tengku Zafrul berkata setakat 15 Sept, daripada jumlah peruntukan RM322.5 bilion di bawah Belanjawan 2021, RM216 bilion atau lebih 66 peratus telah dibelanjakan seperti yang dirancang.

Bagi menampung suntikan fiskal tambahan khusus untuk menangani krisis COVID-19, kerajaan telah membiayai langkah pakej rangsangan ekonomi melalui Kumpulan Wang COVID-19 (KWC), katanya.

Beliau berkata setakat pertengahan September 2021, nilai keseluruhan yang telah dibelanjakan di bawah KWC telah mencecah RM60 bilion, atau lebih daripada 90 peratus siling semasa KWC bernilai RM65 bilion.

“Mengambil kira keperluan tambahan, kerajaan akan membentangkan dalam dewan yang mulia ini untuk meningkatkan lagi had siling KWC daripada RM65 bilion kepada RM110 bilion.

Selain itu, semasa menjawab pertanyaan Lim mengenai usaha kerajaan untuk membawa balik wang yang di simpan di luar pesisir seperti yang dinyatakan di dalam ‘Pandora Papers’, beliau berkata mana-mana individu boleh membuka akaun dengan bank berlesen, termasuk akaun luar pesisir.

Bagaimanapun proses usaha wajar pelanggan hendaklah lulus seperti yang disyaratkan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram, katanya.

Beliau menegaskan sektor kewangan negara tidak mempunyai kelemahan dari segi perundangan kewangan dan sektor ini dikawal selia oleh Bank Negara Malaysia melalui Akta Perkhidmatan Kewangan 2013 dan Akta Perkhidmatan Kewangan Islam 2013.

“Manakala aktiviti kewangan luar pesisir dikawal selia oleh Lembaga Perkhidmatan Kewangan Labuan mengikut penguatkuasaan Akta Perkhidmatan Kewangan dan Sekuriti Labuan 2010 dan juga Akta Perkhidmatan Kewangan Sekuriti Islam Labuan 2010,” katanya.

Beliau berkata penyiasatan yang dibuat oleh International Consortium of Investigative Journalists (ICIJ) adalah berasaskan kebocoran rekod sulit 14 penyedia perkhidmatan profesional luar pesisir kepada individu atau syarikat untuk menubuhkan syarikat tidak aktif, yayasan atau entiti lain di negara yang mempunyai kelemahan dalam perundangan kewangan.


Tidak pakai pelitup muka, sembilan pekerja penghantar barang dikompaun

ARAU 7 Jun – Sembilan pekerja penghantar barang di sebuah premis perniagaan di Jejawi di sini hari ini dikenakan kompaun, selepas kesemua mereka didapati tidak memakai pelitup muka, kata Ketua Polis Daerah Arau Superintendan Nanda Maarof.

Beliau yang mengesahkan kejadian yang tular di media sosial itu berkata, sepasukan pematuhan prosedur operasi standard (SOP) dari Ibu Pejabat Polis Daerah Arau, telah melakukan pemeriksaan terhadap pekerja penghantar barang di Jejawi, Arau pada 1.30 tengah hari tadi.

Nanda berkata, polis terpaksa mengambil tindakan tegas mengeluarkan kompaun RM1,500 bagi sembilan orang pekerja penghantar barang berumur 20 hingga 30 tahun itu, dalam usaha memutuskan rantaian jangkitan pandemik COVID-19.


Khidmat Tajuddin sebagai pengerusi Prasarana ditamatkan serta-merta

KUALA LUMPUR 26 Mei 2021 – Perkhidmatan Pengerusi Prasarana Malaysia Bhd (Prasarana) Datuk Seri Tajuddin Abdul Rahman ditamatkan serta-merta hari ini.

Difahamkan, penamatan khidmat beliau dipersetujui Menteri Kewangan (Diperbadankan) menerusi surat persetujuan penamatan bertarikh hari ini dan ditandatangani oleh Menteri Kewangan Tengku Datuk Seri Zafrul Tengku Abdul Aziz.

“Dimaklumkan, Menteri Kewangan (Diperbadankan) telah bersetuju agar perkhidmatan Datuk Sri sebagai Pengerusi Bukan Eksekutif Prasarana Malaysia Berhad (Prasarana) ditamatkan berkuat kuasa serta-merta.

“Saya mengambil kesempatan ini untuk merakamkan setinggi-tinggi penghargaan dan ucapan terima kasih atas perkhidmatan dan sumbangan yang telah Datuk Seri berikan kepada Prasarana sepanjang menjadi Pengerusi Bukan Eksekutif syarikat,” demikian menurut surat yang ditandatangani Tengku Zafrul itu.

Untuk rekod, pada 13 Mei 2020 Prasarana mengumumkan perlantikan Ahli Parlimen Pasir Salak itu sebagai Pengerusi baharunya berkuat kuasa 11 Mei 2020.

Berasal dari Kampung Gajah, Perak, Tajuddin adalah graduan Sarjana Muda Ekonomi (Kepujian) dari Universiti Malaya dan memulakan kerjaya dalam perkhidmatan awam pada 1972.

Beliau juga pernah menjadi Pengurus Jualan di Cycle & Carriage (M) Sdn Bhd, iaitu pemegang francais dan pengedar tunggal kereta buatan Mitsubishi Motors.

Difahamkan keputusan dibuat oleh Menteri Kewangan (Diperbadankan) itu dipercayai berikutan terdapat desakan supaya Tajuddin meletakkan jawatan susulan kegagalan dan tiada rasa sensitif semasa mengendalikan sidang akhbar insiden pertembungan dua tren Transit Aliran Ringan (LRT) pada Isnin lalu.


Jangan bawa anak kecil ke bazar Ramadan, elak jangkitan COVID-19

BAGAN SERAI, 4 April – Ibu bapa dinasihatkan supaya tidak membawa anak-anak kecil mengunjungi bazar Ramadan bagi mengelakkan mereka terdedah kepada jangkitan COVID-19 walaupun negara telah memasuki Fasa Peralihan ke Endemik.

Timbalan Menteri Kesihatan Datuk Dr Noor Azmi Ghazali berkata kawasan sesak yang sempit dengan orang ramai merupakan suasana yang tidak baik kepada kanak-kanak terutamanya mereka yang tidak mempunyai perlindungan vaksinasi.

“Melihat suasana hari pertama bazar Ramadan di Bagan Serai ini, kami dapati ramai pengunjung membawa anak kecil di tempat yang penuh sesak.

“Kalau tempat sempit ini sebaiknya jangan bawa anak-anak, kita tidak mahu menyambut Ramadan dalam keadaan sedih dan sibuk di hospital,” katanya.

Beliau yang juga Ahli Parlimen Bagan Serai berkata demikian ketika ditemui pemberita selepas mengedarkan kurma di Bazar Ramadan Bagan Serai di sini semalam.

Dr Noor Azmi berkata data terkini menunjukkan vaksinasi kanak-kanak hanya sebanyak 38 peratus manakala remaja 91.7 peratus dan dos penggalak pula 67.3 peratus.

“Ini menunjukkan vaksinasi membabitkan kanak-kanak masih di tahap yang perlahan dan kami berharap ibu bapa mendapatkan vaksinasi untuk anak-anak mereka secepat mungkin,” katanya.

Dalam perkembangan lain, Dr Noor Azmi berkata keputusan memendekkan tempoh kuarantin dan memanggil petugas kesihatan yang dijangkiti COVID-19 untuk kembali bekerja bagi mengatasi masalah kekurangan kakitangan di hospital dilakukan berdasarkan fakta sains dan nasihat pakar.

Beliau berkata orang ramai tidak perlu bimbang kerana keputusan itu juga adalah syor Kumpulan Kerja Teknikal (TWG) yang membuat penilaian data saintifik dan bukannya secara semberono.

“Kuarantin dipendekkan kerana pekerja Kementerian Kesihatan (KKM) juga terkena jangkitan COVID-19, antaranya menjadi kontak rapat namun rawatan dan program (tugas) di hospital agak tergendala sekiranya mereka menjalani kuarantin yang lama.

“Oleh itu, penilaian dibuat daripada mereka yang telah divaksinasi sepenuhnya dan menerima dos penggalak serta tiada simptom lagi selain tiada rekod komorbid barulah diberi kuarantin pendek supaya dapat kembali bekerja dan menjalankan tugas.

Baru-baru ini, gabungan pekerja penjagaan kesihatan menggesa KKM untuk mempertimbangkan semula keputusan memendekkan tempoh kuarantin kepada pekerja kesihatan dan sebaliknya memperkenalkan perlindungan tambahan. – BERNAMA


Melaka naib johan Pidato Kenegaraan Peringkat Kebangsaan 2021

AYER KEROH 8 Sept – Peserta Melaka Mohd Amirudddin Md Nor dinobatkan naib johan Pertandingan Pidato Kenegaraan Peringkat Kebangsaan 2021, baru-baru ini.

Kejayaan itu membolehkan beliau yang juga guru Sekolah Menengah Kebangsaan (SMK) Seri Tanjung membawa pulang wang tunai RM2,000 beserta plak dan sijil.

“Diharap aspirasi negara dapat dihayati dan ditekuni oleh pewaris negara apatah lagi tema yang ditetapkan adalah ‘Malaysia Bangkit Bersama” dan tajuk yang dipilih ‘Rukun Negara Teras Identiti Nasional’,” katanya.

Selain Melaka yang berjaya ke peringkat akhir, turut memberi saingan sengit adalah peserta dari Pahang, Sabah, Perlis, Negeri Sembilan dan Wilayah Persekutuan Kuala Lumpur.

Pertandingan akhir itu dilaksanakan secara maya melalui platform Facebook Live JaPen dan Merdeka 360 sempena sambutan Bulan Kebangsaan dan Hari Malaysia 2021.

“Kita berjaya melepasi peringkat separuh akhir dan berentap dengan 14 negeri lain pada Julai sebelum meraih tempat kedua di saingan akhir.


4,566 pekebun kecil koko terima bantuan input pertanian bernilai RM2.69 juta

KUALA LUMPUR, 24 Jun — Sebanyak 4,566 pekebun kecil koko yang layak, dengan kawasan tanaman seluas 3,134 hektar di seluruh negara, menerima bantuan input pertanian menerusi Pakej Rangsangan Ekonomi Prihatin Rakyat (PRIHATIN) bernilai RM2.69 juta.

“Pengerusi LKM, Anyi Ngau juga telah menekankan harapan beliau supaya peranan dan fungsi LKM diperkasakan bagi memacu pembangunan industri koko negara,” menurut LKM dalan kenyataan hari ini.

Kenyataan itu dikeluarkan sempena lawatan kerja Timbalan Menteri Perusahaan Perladangan dan Komoditi, Willie Mongin dan Anyi ke Pusat Inovasi dan Teknologi Koko (PITK) di Nilai, Negeri Sembilan hari ini.

Semasa lawatan kerja itu, Willie dan Anyi diberi taklimat mengenai LKM serta fungsi dan peranan PITK Nilai yang merangkumi penyelidikan dalam bidang pemprosesan koko, pembangunan produk, peningkatan kualiti dan penyelenggaraan produk koko.

LKM berkata di samping itu ia juga menjalankan penyelidikan bagi pembangunan produk bukan makanan berasaskan koko, malah antara yang berjaya dikomersialkan ialah produk ubat gigi dan produk mandian berasaskan koko.

Willie dan Anyi juga telah diberi penerangan mengenai perkhidmatan yang ditawarkan PITK Nilai seperti analisis produk koko, pengeluaran blok coklat untuk usahawan coklat bimbingan LKM dan penyewaan mesin Makmal Rintis Coklat serta pameran hasil penyelidikan LKM.


Aura juara ‘Jang’ bikin MUFC hati-hati

KELAB Bolasepak Melaka United (MUFC) tidak sesekali mengambil mudah ancaman Negeri Sembilan FC menjelang pertemuan pertama kempen Piala Malaysia 2021 kumpulan C di Stadium Hang Jebat, malam esok.

Pengurus pasukan, Muhammad Akram Abdullah berkata, ia berikutan lawan yang terkenal dengan jolokan ‘Jang’ itu baharu sahaja mendapat tonik berharga apabila dinobat juara Liga Premier musim 2021.

“Sudah tentu kita mahukan tiga mata penuh dalam aksi di laman sendiri. Ia penting untuk membakar semangat pasukan bagi membolehkan kita mara lebih jauh dalam saingan kali ini.

“Tetapi saya sentiasa ingatkan pemain agar tidak mengambil mudah kekuatan lawan yang baharu sahaja menjulang piala pertama mereka selepas sembilan tahun.

“Apapun, saya yakin pemain kini sedang mengumpul kekuatan bagi membolehkan kita bermula dengan langkah kanan dalam saingan kali ini,” katanya kepada Melaka Hari Ini.

Nada sama turut dizahirkan kapten pasukan, Khairul Fahmi Che Mat yang menganggap Negeri Sembilan bukan calang-calang pasukan yang boleh dipandang enteng.

“Apapun, saya percaya persiapan pasukan menerusi sesi latihan berjalan dengan lancar dan Insya-Allah kita mampu melakukan sesuatu untuk mencipta kejayaan malam esok,” katanya dalam sidang media secara dalam talian bersama pemberita semalam.


Tajuk-tajuk Utama Akhbar – Jumaat 24 Jun 2022

Kewujudan pelbagai tabung derma di banyak kaunter terutama restoran mengundang persoalan mengenai kesahihan statusnya sama ada ia mendapat kebenaran atau sebaliknya. Kebanyakkan tabung itu bertujuan mencari dana dan dianggarkan setiap tabung mampu mengutip antara RM200 hinca RM300 sebulan. Sepatutnya, pisak berkuasa agama negeri sentiasa menjalankan pemantauan bagi memastikan tabung yang diletakkan memiliki kebenaran dan diakui tulen.

A developer involved in the Penang undersea tunnel project tells the Sessions Court he passed ‘sampul’ containing cash to the then Penang chief minister Lim Guan Eng after his company was awarded the 3 paired roads and tunnel project by the state government. Lim ‘did not reject it’.

The first tunnel boring machine for the East Coast Rail Link project has been launched. Upon completion, it will be the longest rail tunnel in South-east Asia.


Warga emas cedera digigit buaya ketika mengambil wuduk

KUALA TERENGGANU, 12 Mac –  Seorang warga emas berdepan detik cemas apabila tangan kanannya digigit seekor buaya di sebuah kawasan paya berhampiran Padang Papan di Manir dekat sini, petang Jumaat lepas.

Che Man Zakaria, 61, yang bekerja sebagai penangkap ikan darat berkata kejadian pada pukul 7.25 petang itu berlaku ketika beliau sedang mengambil wuduk menggunakan air paya untuk menunaikan solat Maghrib.

“Saya baru sahaja selesai menangkap ikan darat di paya itu dan ingin solat Maghrib terlebih dahulu sebelum pulang ke rumah. Ketika mengambil wuduk dalam keadaan mencangkung, tiba-tiba muncul seekor buaya sepanjang kira-kira dua meter menyambar tangan kanan saya.

“Kejadian itu menyebabkan saya terjatuh ke dalam paya. Kawan-kawan saya yang tidak sedar kejadian itu, bertanya kenapa saya terjun, saya cakap bukan saya terjun tetapi ada buaya sambar tangan,” katanya ketika ditemui pemberita di rumahnya di Kampung Kebor Besar di Manir dekat sini.

Katanya setelah menggigit tangannya reptilia itu terus menghilangkan diri di dalam paya dan tidak lagi timbul walaupun dai dan rakan-rakan cuba mencari haiwan itu.

Che Man berkata dalam keadaan berlumuran darah, beliau menggagahkan diri menunggang motosikal pulang ke  rumahnya yang terletak kira-kira lima kilometer dari lokasi kejadian untuk mendapatkan bantuan ahli keluarga.

Bapa kepada 10 anak itu memberitahu sebelum ini beliau pernah tersempak dengan buaya di kawasan paya berkenaan namun kejadian pada petang Jumaat itu adalah kali pertama haiwan itu menyambarnya.

“Saya percaya ada lagi dua atau tiga ekor buaya di kawasan paya itu. Mungkin reptilia itu terlepas masuk dari Sungai Nerus akibat banjir Disember lepas,” katanya yang telah 15 tahun menangkap ikan darat sebagai sumber rezeki untuk menyara kelurga.


Kewangan Islam kini mampu berperanan sebagai peneraju – Sultan Nazrin

KUALA LUMPUR 23 Sept – Keupayaan industri kewangan Islam memberi tindak balas terhadap pandemik COVID-19 hanya membuktikan kemampuannya untuk berperanan sebagai peneraju di barisan hadapan berbanding sekadar menjadi pengikut konsensus, titah Sultan Perak Sultan Nazrin Muizzuddin Shah.

Baginda yang juga Penaung Diraja bagi Inisiatif Kewangan Islam Malaysia bertitah, potensi besar kewangan Islam sebagai peneraju dalam pemulihan ekonomi global yang saksama juga jelas dipaparkan oleh langkah dilaksanakan oleh Bank Pembangunan Islam (IDB) ketika tempoh pandemik tersebut.

“Berbanding kesemua Bank-Bank Pembangunan Pelbagai Hala (MDB), IDB sebaliknya berkemungkinan mencatat impak positif paling bermakna ketika pandemik menerusi beberapa inisiatifnya. Selepas Bank Dunia, IDB juga mempunyai modal langganan kedua terbesar oleh mana-mana MDB iaitu pada US$70 bilion (US$1=RM4.19).

“Justeru, apa yang kita perlu pertimbangkan secara serius (sekarang) adalah bagaimana untuk menerapkan nilai-nilai Maqasid ke dalam segenap teras pengendalian perkhidmatan kewangan Islam,” titah baginda dalam ucap tama sesi meja bulat Suruhanjaya Sekuriti Malaysia (SC) dan Pusat Pengajian Islam Oxford (OCIS) ke-12 secara maya di sini, pada Khamis.

Sultan Nazrin juga yakin falsafah Maqasid tersebut masih belum diterimaguna sepenuhnya dalam semua operasi sektor tersebut bagi mengurangkan jurang lampau antara ‘God and mammon’ (Tuhan dan memburu kekayaan).

“Kita kini perlu menjadi lebih proaktif lagi dengan membangunkan ‘Matlamat Sosial’ yang seragam untuk sektor itu, tidak hanya berteraskan amalan terbaik global tetapi juga berdasarkan Maqasid.

Baginda bertitah, cabaran mendesak yang dihadapi oleh manusia juga tidak harus diketepikan dan sistem pengantaraan ekonomi dan kewangan Islam berdasarkan prinsip ‘Maqasid al-Syariah’ ternyata menjadi lebih relevan pada masa ini berbanding sebelum ini.

“Adalah menjadi harapan saya agar industri ini dapat menyahut cabaran penting ini dan bertindak merangka agenda kukuh serta praktikal bagi perubahan transformatif berteraskan Maqasid,” titah baginda.

Sultan Nazrin bertitah, pada masa ini, era semasa lebih bercirikan populis serta keadaan polarisasi atau kekalutan politik yang kian ketara dengan peningkatan ketidaksamaan, diskriminasi serta keganasan berdasarkan kaum dan jantina selain ketegangan antara generasi mengenai perubahan iklim.

“Wujud banyak pencetus yang berpotensi menjadi konflik dan semua ini telah diburukkan lagi oleh pandemik tersebut. Apa yang dipaparkan ini adalah kekusutan asas kontrak sosial sedia ada yang berkemungkinan tidak lagi sesuai dengan matlamatnya.

“Terdapat tanggapan yang kian ketara bahawa sistem kita terpencong jauh daripada kepentingan majoriti. Begitu ramai warga beranggapan mereka hanya dapat bertahan hidup dalam keadaan tidak mempunyai pendapatan atau keperluan yang cukup dalam iklim baharu yang sukar atau lebih teruk lagi mereka dipinggirkan. Permusuhan dan perpecahan yang sedia wujud menjadi semakin mendalam,” titah baginda.

Baginda bertitah betapa beruntungnya apabila dalam sektor kewangan Islam, falsafah Maqasid telah menyediakan pencontoh ideal untuk menangani dinamik yang bermasalah ini.

“Ia meletakkan asas untuk kita menempa agenda bagi perubahan bersifat transformasi yang bertujuan mengekang perpecahan dan merapatkan jurang. Justeru, kini bergantung kepada kita untuk mempertimbangkan, merundingkan dan memformalkan agenda bersama ini,” titah baginda.

Sultan Nazrin bertitah agenda tersebut perlu menggabungkan kedaulatan undang-undang; nilai bersama; risiko dan ganjaran serta peluang yang adil, dalam memanfaatkan sumber dan bakat setiap insan dalam usaha mencapai kebaikan yang lebih besar.

“Matlamat ini, yang dibangunkan menerusi konsultasi dengan pihak pengawal selia dan badan-badan industri, perlu dimasukkan ke dalam perlembagaan semua syarikat dan institusi yang terlibat dalam ruang kewangan Islam,” titah baginda.

Baginda bertitah, Matlamat Sosial wajar merangkumi, antaranya, menerima guna pendekatan pelaburan berimpak, memastikan semua transaksi dan produk menyumbang kepada agenda sosial yang lebih besar di samping memperkukuh mekanisme untuk tadbir urus dan pandangan yang baik, dalam usaha meminimumkan penyelewengan dan kronisme yang merosakkan.

Matlamat tersebut juga seharusnya menangani ketaksamaan, dengan menambah baik akses untuk kumpulan minoriti dan wanita mendapatkan pendidikan, pekerjaan serta semua jenis perkhidmatan, selain memastikan upah dan persekitaran pekerjaan adalah baik, titah baginda.

Baginda bertitah ia juga perlu memanfaatkan teknologi kewangan dan pendigitalan supaya semua operasi dapat dilaksanakan dengan secekap mungkin, sekali gus memaksimumkan impak sosial positif dan menggalakkan jalinan baharu antara kewangan dan kedermawanan, contohnya melalui perkongsian awam-swasta (PPP).

“PPP merupakan bidang penting di mana matlamat kewangan dan kedermawanan mungkin saling menepati demi kebaikan lebih besar. Mereka mempunyai peranan khusus dalam mendanai pelaburan infrastruktur.

“Pembangunan infrastruktur yang hampir terhenti semasa tempoh pandemik, kini memiliki potensi untuk berperanan sebagai pemacu penting pemulihan ekonomi pasca-pandemik. Ada pihak menganggarkan projek infrastruktur global semasa yang akan dilancarkan bernilai US$12 trilion, dengan rel dan tenaga boleh baharu menjadi sektor peneraju,” titah baginda.


Lelaki ditahan bersama mercun bernilai RM250,000 – PGA7

KOTA BHARU, 7 April – Seorang lelaki ditahan bersama sejumlah mercun bernilai lebih RM250,000 oleh anggota Batalion 7 Pasukan Gerakan Am (PGA7) di sebuah premis kedai yang dijadikan stor penyimpanan mercun, dekat Kampung Bukit Kechil, Gunong di Bachok, semalam.

Pegawai Pemerintah Medan Op Wawasan Kelantan, Supt Azhari Nusi berkata serbuan dilakukan pada 12.30 tengah hari selepas pemerhatian dilakukan ke atas premis itu.

“Pemeriksaan lanjut dalam premis berkenaan, menemukan 81 kotak dan 21 guni berisi pelbagai jenis mercun yang dianggarkan bernilai RM254,616,” katanya dalam satu kenyataan hari ini, yang menambah kesemua mercun itu dipercayai akan dipasarkan di Johor.

Mengulas lanjut, Azhari berkata siasatan awal mendapati mercun berkenaan dipercayai dibawa masuk dari Thailand melalui pangkalan haram dan diangkut dalam kuantiti yang kecil menggunakan kereta bagi menggelak dikesan pihak berkuasa.

“Kesemua rampasan dan suspek berusia 30-an itu dibawa ke Ibu Pejabat Polis Daerah (IPD) Bachok bagi siasatan lanjut dan kes disiasat di bawah Seksyen 8 Akta Bahan Letupan 1957,” katanya.

Sementara itu, dalam perkembangan lain, Azhari berkata PGA7 juga berjaya menahan seorang lelaki berusia 37 tahun yang membawa empat wanita pendatang tanpa izin (PTI) Thailand berusia 29 hingga 38 tahun menggunakan Proton Exora di sekatan jalan raya di Lalang Pepuyu, Tanah Merah pukul 9.15 pagi semalam.

Katanya, kesemua PTI itu gagal mengemukakan dokumen perjalanan yang sah dan disyaki cuba diseludup keluar ke negara jiran dengan bayaran sebanyak RM1,700 selepas diambil dari Pulau Pinang dan Selangor.


Pendekatan informatif, interaktif bakal tarik pengunjung ke Jelajah AKM Melaka

MELAKA, 11 Okt – Pendekatan informatif dan interaktif dijangka akan menarik lebih ramai pengunjung ke Jelajah Aspirasi Keluarga Malaysia (AKM) Negeri Melaka di Pusat Dagangan Antarabangsa Melaka (MITC) yang bermula Jumaat ini.

Timbalan Ketua pengarah (Strategik) Jabatan Kebajikan Masyarakat Rosmahwati Ishak berkata konsep itu sejajar dengan objektif Jelajah AKM untuk memudahkan rakyat khususnya di Melaka mendapatkan maklumat terus mengenai bantuan dan perancangan yang ditawarkan kerajaan.

Beliau berkata Kementerian Pembangunan Wanita, Keluarga dan Masyarakat yang merupakan peneraju Jelajah AKM kali ini mahukan supaya program ditampilkan adalah sesuatu yang dekat dengan hati masyarakat.

“Jadi gabungan elemen konsep KASIH, kesejahteraan sosial dan ekonomi yang menggunakan pendekatan interaktif dan informatif akan membantu dan memudahkan masyarakat mendapatkan maklumat yang diperlukan sepanjang tiga hari Jelajah AKM itu,” katanya ketika menjadi tetamu di rancangan Apa khabar Malaysia di saluran Bernama TV pagi ini.

Katanya antara perkhidmatan yang ditawarkan sepanjang program yang bermula dari 9 pagi hingga 9 malam itu adalah pendaftaran dan semakan bantuan, pendaftaran orang kurang upaya, pendaftaran Sukarelawan Waja, Karnival Kerjaya Jamin Kerja Keluarga Malaysia, Jualan Keluarga Malaysia dan kaunter sokongan psikologi bagi ibu bapa dan remaja.


COVID: 6,824 kes baharu hari ini – KP Kesihatan

KUALA LUMPUR 31 Mei. – Jumlah kes baharu COVID-19 yang dilaporkan hari ini terus menurun kepada 6,824 menjadikan jumlah kumulatif 572,357 kes, kata Ketua Pengarah Kesihatan Tan Sri Dr Noor Hisham Abdullah.

Menerusi catatan di Twitter, Dr Noor Hisham berkata Selangor masih menyumbang kes harian tertinggi sebanyak 2,111 diikuti Kelantan (695); Sarawak (654); Johor (489); Kedah (464); Kuala Lumpur (387) dan Melaka (352).

Selain itu, Pulau Pinang mencatatkan 328 kes, Perak (255); Negeri Sembilan (253); Pahang (219); Sabah (207); Terengganu (204); Labuan (166); Putrajaya (28) dan Perlis (12).


Melakan Visit Melaka 3.0 perkenal 24 destinasi menarik

ALOR GAJAH 12 Mac. – Kempen promosi Melakan Visit Melaka 3.0 yang dijangka mampu menarik 6.2 juta pelancong tahun ini memperkenalkan 24 lokasi pelancongan menarik berbanding 18 pada promosi kempen sama tahun lalu.

Pengerusi Jawatankuasa Pelancongan, Kebudayaan dan Warisan negeri, Datuk Muhammad Jailani Khamis berkata, menerusi kempen Melakan Visit Melaka 2.0, sebanyak 58,465 pakej telah terjual dengan jumlah pendapatan RM459,948.

Katanya, bagi kempen kali ini kerajaan negeri mengenal pasti lima lokasi tumpuan ramai iaitu muzium di bawah Perbadanan Muzium Melaka (PERZIM), Melaka River Cruise, Zoo Melaka, Pusat Boling Antarabangsa Melaka, Taman Mini Malaysia dan Mini ASEAN.

“Berbeza dengan kempen sebelum ini, kita menambah enam lagi lokasi menarik termasuk Firefly Digital Art Museum yang terletak di Freeport A’Famosa Outlet, Alor Gajah dalam kempen promosi kali ini,” katanya kepada pemberita selepas melancarkan Melakan Visit Melaka 3.0.

Mengulas lanjut, beliau berkata kerajaan negeri turut merangka pelbagai inisiatif pelancongan termasuk melaksanakan kempen promosi Melaka melalui slogan Melaka ‘Is The Place To Be & Relax @ Melaka’.

“Kempen fasa pertama yang diperkenalkan pada 8 November ini merupakan langkah proaktif kerajaan negeri bersama Bahagian Promosi Pelancongan (BPP) bagi memulihkan pelancongan serta mengalakkan rakyat Melaka bercuti dalam negeri sendiri,” katanya.


‘Iftar romantik’ Sungai Melaka

BANDA HILIR 24 April. – Tampil dengan kelainan pada Ramadan tahun ini, Melaka River Cruise (MRC) memperkenalkan pakej Iftar Cruise bagi memberikan pengalaman baharu kepada orang ramai berbuka puasa sambil menyelusuri keindahan Sungai Melaka.

Dengan tawaran harga serendah RM40 bagi dewasa dan RM30 bagi kanak-kanak serta RM35 bagi warga emas dan pelajar, pengunjung bukan sahaja dapat menikmati keindahan malam di Sungai Melaka dengan menaiki MRC, bahkan dapat merasai suasana berbuka puasa romantik di tepi sungai dengan hidangan makanan enak daripada Makan Avenue yang terkenal dengan cendol Kampung Hulu.

Antara menu yang ditawarkan ialah seperti nasi chicken butter milk ataupun pilihan spageti carbonara dan bolognese yang dipadankan dengan set air berserta kurma.

Melaka Hari Ini (MHI) berpeluang merasai pengalaman itu apabila dijemput MRC dalam satu majlis berbuka puasa bersama media dan penulis blog baru-baru ini.

Penulis buat pertama kalinya diberi kesempatan merasai pakej dua dalam satu, berbuka puasa di tepi sungai dan menikmati keindahan malam Sungai Melaka.

Jujurnya dengan harga ditawarkan, pakej itu cukup berbaloi kerana kami bukan sahaja disajikan makanan enak dan pemandangan memukau, malah layanan warga kerja MRC juga wajar diberikan pujian.

Selain pakej itu, pengunjung juga boleh menikmati satu lagi pakej berbuka puasa menarik daripada MRC iaitu Iftar @ Bot Mendam Berahi dengan harga RM111 seorang dengan maksimum 30 pengunjung pada satu-satu masa.

Dengan pakej tersebut, pengunjung berpeluang berbuka puasa dari atas bot, selain turut dibawa meronda bermula dari Jeti Taman Rempah sehinggalah ke muara Sungai Melaka.

Lebih menarik, pada 1 dan 2 Mei depan, pakej berkenaan akan membawakan penyanyi popular tanah air, Ameng Spring yang akan menghiburkan pengunjung bertuah dengan pakej harga RM2,500 satu meja (10 orang).

Bagi mereka yang berminat bolehlah membuat pembelian pakej berkenaan secara ‘walk in’ di Jeti Taman Rempah dan Jeti Muara atau boleh membeli secara dalam talian menerusi www.melakarivercruise.my.

Sebarang maklumat lanjut bagi pakej Iftar Cruise bolehlah menghubungi 011-63806332 (Cik Noraini) atau 014-6601104 (Puan Lam), manakala bagi pakej Iftar @ Bot Mendam Berahi boleh menghubungi 012-9951337 (Wan) atau 017-2360453 (Tira).


COVID: Kes baharu kembali meningkat dengan 5,244 kes hari ini- KP Kesihatan

KUALA LUMPUR 23 Jun – Kes baharu COVID-19 di negara ini kembali meningkat kepada 5,244 kes selepas dua hari berturut-turut merekodkan bawah angka 5,000.

Menerusi perkongsian di Twitter, Ketua Pengarah Kesihatan Tan Sri Dr Noor Hisham Abdullah berkata perangkaan itu menunjukkan peningkatan sebanyak 501 kes berbanding 4,743 kes, semalam.

Dr Noor Hisham berkata Selangor kekal merekodkan kes harian tertinggi sebanyak 2,001 kes diikuti Negeri Sembilan (677); Sarawak (577); Kuala Lumpur (531); dan Johor (282).

Pahang pula mencatat 245 kes, Kedah (189), Melaka (180), Sabah (129), Pulau Pinang (159), Kelantan (81), Labuan (77), Perak (75), Terengganu (27); Putrajaya (13); dan Perlis hanya satu kes.


Tiada kerosakan dan kecederaan dalam kebakaran kecil Hospital Pakar KPJ Ampang Puteri

KUALA LUMPUR 7 Mac – Insiden kebakaran kecil di Hospital Pakar KPJ Ampang Puteri di sini malam tadi, tidak melibatkan sebarang kerosakan serta kecederaan.

Menurut kenyataan rasmi KPJ Healthcare sebentar tadi, kebakaran kecil itu berpunca daripada litar pintas pada papan tanda LED di bahagian luar blok klinik pesakit luar di hospital berkenaan.

“Kami (KPJ Healthcare) mengharapkan orang ramai yang menggunakan perkhidmatan kami tidak terjejas akibat insiden itu dan kami akan terus beroperasi seperti biasa,” jelas kenyataan tersebut.


Buku panduan program imunisasi COVID-19 Kebangsaan dilancar esok

Pelancaran buku itu oleh Perdana Menteri Tan Sri Muhyiddin Yassin yang dijadualkan pada 9.30 pagi, dimaklumkan Jawatankuasa Khas Jaminan Akses Bekalan Vaksin COVID-19 (JKJAV) melalui ciapan di laman Twitter hari ini.

Menurut infografik yang dimuat naik oleh JKJAV, pelan imunisasi itu merangkumi penerangan mengenai empat komponen utama iaitu bekalan vaksin, kumpulan sasaran fasa pemberian vaksin, lokasi dan kaedah pelaksanaan program dan tenaga kerja pelaksanaan program imunisasi berkenaan.

Pada 4 Februari lepas, perdana menteri berkata kerajaan akan memulakan Program Imunisasi COVID-19 Kebangsaan mulai hujung bulan ini, dengan kerajaan menyasarkan 80 peratus populasi negara ini atau 26.5 juta individu menerima vaksin yang akan diberikan secara percuma dalam tiga fasa.

Fasa kedua, April hingga Ogos pula bagi kumpulan berisiko tinggi iaitu warga emas berusia 60 tahun ke atas dan kumpulan rentan dengan masalah morbiditi seperti penyakit jantung, obesiti, diabetes dan tekanan darah tinggi selain golongan orang kurang upaya (OKU).

Pada Jumaat lalu, Menteri Sains, Teknologi dan Inovasi Khairy Jamaluddin berkata proses pendaftaran sebagai penerima vaksin COVID-19 bagi orang ramai dijangka dibuka bermula Mac ini dan dilaksanakan dengan konsep sukarela.


Zii Jia konsisten selepas bergelar pemain profesional – Rashid

“Kalau perkembangan Lee Zii Jia, tengok di All England dia main agak bagus. Di Terbuka Jerman saya tidak berapa tengok (perlawanan), tapi nampak prestasinya konsisten. Dia kalah di separuh akhir (All England) tidak jauh beza (sebelum bertukar kepada status pemain profesional) dengan prestasi beliau sekarang ini,” katanya.

Beliau mengulas berhubung prestasi Zii Jia selepas selepas tewas di tangan pemain dari India, Lakshya Sen dalam aksi separuh akhir dan gagal ke final Kejohanan Terbuka Jerman selepas dikalahkan jaguh Thailand, Kunlavut Vitidsarn.

Beliau berkata demikian pada sidang media Majlis Berjiwa Juara, Memori 92 di Universiti Teknologi Mara (UiTM) Kampus Puncak Alam di sini hari ini yang turut dihadiri Timbalan Naib Canselor Hal Ehwal Pelajar UiTM Prof Dr Mohd Sazili Shahibi.

Rashid berkata tahap prestasi Zii Jia mungkin disebabkan tekanan berbeza dilaluinya di luar dan dalam Persatuan Badminton Malaysia (BAM) namun pemain itu perlu berdikari serta berfikir lebih profesional bagi meningkatkan kerjayanya.

Mengulas berhubung prestasi Ng Tze Yong yang kandas di pusingan kedua perlawanan badminton Terbuka Switzerland, Rashid berkata pemain itu masih baharu namun prestasinya sedang meningkat.

“Walaupun dia kalah tetapi dia kalah dalam set penentu. Jadi, nampak dia punya peningkatan dan kita tidak boleh jangka dia terus menang. Sedikit demi sedikit dia belajar dari situ (kekalahan). Saya rasa itu lebih bagus untuk timba lagi pengalaman.

“Namun, saya tengok dia antara pemain pemain yang bagus untuk disandarkan nanti bagi mendapatkan mata untuk kejuaraan Piala Thomas ataupun acara berpasukan,” katanya.

Terdahulu, Fakulti Pendidikan UiTM Kampus Puncak Alam memeterai perjanjian kerjasama dengan Kelab Badminton RS kendalian Rashid bagi membangunkan satu Modul Asas Kejurulatihan Badminton yang akan digunakan sebagai sebahagian dari kursus pengajian penuntut fakulti bermula esok.

Mohd Sazili berkata objektif utama kerjasama itu adalah bagi melahirkan guru-guru terlatih dalam bidang kejurulatihan badminton, secara tidak langsung boleh diguna pakai ketika mengajar di sekolah, untuk melahirkan bakat-bakat baharu di peringkat akar umbi.  – BERNAMA


Banjir: Hampir 100 anggota APM bertugas di Pasir Mas

PASIR MAS, 12 Disember – Hampir 100 pegawai dan anggota Angkatan Pertahanan Awam Malaysia (APM) Kelantan ditugaskan melaksanakan operasi serta pemindahan mangsa banjir ke pusat pemindahan sementara di jajahan Pasir Mas sejak Jumaat lepas.

“Selain anggota sedia ada di Pasir Mas, operasi pemindahan turut dibantu anggota dan logistik dari Tumpat dan Tanah Merah yang tidak terkesan banjir,” katanya kepada pemberita ketika melakukan pemantauan situasi banjir di Kampung Serongga, Repek di sini hari ini.


13,500 OKU akan divaksin di PPV pandu lalu pertama di Malaysia

PETALING JAYA 15 Jun – Seramai 13,500 warga Orang Kurang Upaya (OKU) di Lembah Klang dijangka menerima vaksin COVID-19 di pusat pemberian vaksin (PPV) untuk golongan itu secara pandu lalu yang pertama di negara ini.

Menteri Penyelaras Program Imunisasi COVID-19 Kebangsaan Khairy Jamaluddin berkata PPV itu, yang akan memulakan operasi esok di Menara Sime Darby Plantation, Ara Damansara dari 9 pagi hingga 5 petang, menyasarkan 200 dos sehari.

“Ini adalah PPV OKU secara pandu lalu yang pertama di negara malah dunia. Saya yakin projek perintis ini akan berjaya dan kita akan menambah jumlah penerima serta meningkatkan kadar dos seharian pada masa akan datang,” katanya kepada pemberita selepas meninjau persiapan di PPV itu hari ini.

Menteri Sains, Teknologi dan Inovasi itu juga berkata PPV OKU secara pandu lalu tersebut boleh dijadikan rujukan sementara dan kerajaan akan mewujudkan garis panduan untuk negeri lain membukanya kepada komuniti OKU yang tidak dapat keluar dari kenderaan.

Beliau berkata PPV OKU Pandu Lalu adalah cetusan idea Presiden OKU Sentral Senator Datuk Ras Adiba Radzi dengan kerjasama Pusat Perubatan Ara Damansara, Sime Darby Plantation Berhad dan agensi kerajaan lain.

Ras Adiba pula berkata pihaknya telah menerima hampir 16,000 permohonan daripada golongan OKU dan terpaksa menyenarai pendek seramai 13,500 orang sebagai penerima bagi sesi kali ini.

Beliau berkata inisiatif PPV OKU secara pandu lalu adalah bagi memberikan pengalaman selesa kepada semua OKU termasuk OKU mental selain mempercepat proses vaksinasi bagi golongan itu kerana mereka adalah dalam kategori yang sangat memerlukan vaksin.

Ras Adiba juga berharap kerajaan dapat menambah bilangan dos vaksin dan mewujudkan lebih banyak PPV OKU secara pandu lalu di seluruh negara.


Sultan Brunei pandu sendiri kereta bawa Anwar ke Seri Perdana

SUBANG, 28 Nov – Sultan Brunei Sultan Hassanal Bolkiah berkenan memandu sendiri kereta dengan membawa Perdana Menteri Datuk Seri Anwar Ibrahim ke Seri Perdana, Putrajaya sempena lawatan khas baginda ke Malaysia, hari ini.

Sebelum kedua-dua pemimpin itu memulakan perjalanan pada kira-kira 11.45 pagi, Anwar yang duduk bersebelahan Sultan Hassanal Bolkiah, sempat melambaikan tangan ke arah pengamal media.

Perjalanan kedua-dua pemimpin itu ke Putrajaya dari Pangkalan Tentera Udara Diraja Malaysia (TUDM), Subang, di sini yang jaraknya kira-kira 41 kilometer, diiringi pasukan keselamatan bermotosikal dan berkereta.

Sejurus tiba, baginda diberikan tabik hormat oleh perbarisan daripada Tentera Darat Malaysia yang diketuai Mejar Mohd Faudzi Che Hashim. Turut hadir menyambut keberangkatan tiba baginda ialah Ketua Setiausaha Negara Tan Sri Mohd Zuki Ali.

Keberangkatan baginda ke Malaysia bagi mengadakan pertemuan sulung dengan Anwar yang mengangkat sumpah sebagai Perdana Menteri ke-10 pada 24 Nov lepas.

Perdana Menteri juga akan turut meraikan Sultan Hassanal Bolkiah serta Pengiran Muda ‘Abdul Mateen dan delegasi Brunei dalam satu majlis santapan tengah hari ini.

Menurut Wisma Putra dalam kenyataan, lawatan terakhir baginda ke Kuala Lumpur adalah pada 4 hingga 6 Mac 2019 untuk menghadiri Rundingan Pemimpin Tahunan ke-22 antara Malaysia dan Brunei.

Bertitik tolak daripada hubungan istimewa ini, kedua-dua pemimpin akan mengambil peluang semasa lawatan itu untuk menilai kemajuan kerjasama sedia ada, di samping meneroka potensi baharu bagi meningkatkan hubungan dan kerjasama yang memberi manfaat kepada kedua-dua negara.

Pada 2021, Brunei ialah rakan dagangan ke-30 terbesar Malaysia dan keenam terbesar dalam ASEAN dengan jumlah perdagangan bernilai RM8.03 bilion (US$1.94 bilion). — BERNAMA


Kerajaan telah ambil langkah responsif, proaktif tangani krisis – Tengku Zafrul

KUALA LUMPUR, 21 Feb – Kerajaan telah mengambil langkah responsif dan proaktif melalui pelbagai pakej bantuan dan rangsangan ekonomi, serta Bajet 2021 berjumlah RM322.5 bilion, untuk menjamin kesejahteraan Keluarga Malaysia, kelangsungan perniagaan, dan daya ketahanan ekonomi dalam menangani krisis.

Menteri Kewangan, Tengku Datuk Seri Zafrul Abdul Aziz berkata kerajaan sentiasa komited dalam membantu seluruh Keluarga Malaysia, daripada rakyat sehingga ke peringkat perniagaan, untuk bangun serta berkembang semula dan ini bukan hanya sekadar retorik.

Beliau berkata ekonomi negara telah kembali ke landasan pemulihan kukuh menerusi semua usaha tersebut, serta pelaksanaan Program Imunisasi COVID-19 Kebangsaan (PICK), walaupun dalam keadaan mengharungi ancaman varian Delta, serta bencana banjir pada 2021.

“Pelbagai penanda ekonomi juga terus mencerminkan perkembangan yang memberangsangkan, ini termasuk aliran masuk bersih pelaburan langsung asing (FDI) yang berjumlah hampir RM55 bilion, jumlah perdagangan luar mencecah lebih RM2 trilion serta aliran masuk bersih pelabur asing ke (dalam) pasaran bon tempatan yang melebihi RM33 bilion,” katanya.

Tengku Zafrul berkata selain itu pada 2021, Keluaran Dalam Negara Kasar (KDNK) meningkat 3.1 peratus, manakala kadar pengangguran bagi Disember terus berkurangan kepada 4.2 peratus.

“Kesemua data ini adalah lebih baik berbanding tahun-tahun sebelum COVID-19 melanda negara, namun, kita perlulah sentiasa berwaspada dengan segala kemungkinan dan cabaran ketidaktentuan bagi tahun ini,” katanya.

Beliau berkata merujuk Bank Dunia dan Tabung Kewangan Antarabangsa (IMF), unjuran pertumbuhan ekonomi dunia 2022 dijangka berkurangan berbanding apa yang dicapai pada 2021.

“Ini berikutan ancaman varian Omicron, peningkatan kadar inflasi, serta gangguan rantaian bekalan dunia. Unjuran tersebut turut didorong oleh permintaan terpendam yang mula reda, serta pengurangan sokongan fiskal dan rangsangan ekonomi oleh kerajaan-kerajaan di seluruh dunia,” katanya.

Dalam menuju ke arah negara maju dan berpendapatan tinggi selaras dengan matlamat yang digariskan dalam Rancangan Malaysia ke-12 (RMK12), perjalanan seterusnya dipenuhi onak dan duri perubahan iklim, serta peralihan negara kepada populasi yang terus menua, serta isu struktur yang pastinya tidak boleh diselesaikan dalam masa satu atau dua tahun, katanya.

Tengku Zafrul berkata oleh yang demikian, strategi dan inisiatif serta langkah Bajet 2022 dirangka rapi untuk meneruskan momentum pemulihan jangka pendek, selain menerapkan dasar-dasar penyusunan semula jangka panjang.

Beliau berkata dalam melaksanakan kedua-dua agenda tersebut, kerajaan akan mengutamakan dua teras utama iaitu menambah baik pasaran buruh dan memperkasakan sektor perniagaan melalui Bajet 2022.

“Bersama-sama langkah Bajet 2022 yang akan memudah cara perniagaan, serta pelbagai insentif cukai, kesemua ini akan juga membantu negara mencapai sasaran penciptaan 600,000 pekerjaan untuk Keluarga Malaysia tahun ini. Insya-Allah, kesemua usaha ini akan melonjakkan lagi ekonomi negara,” katanya.

Beliau berkata program bernilai lebih RM40 bilion ini merangkumi pinjaman langsung, jaminan pembiayaan dan suntikan ekuiti yang akan memanfaatkan setiap usahawan.

Selain akses kepada pembiayaan, strategi untuk membina daya tahan sektor perniagaan juga tertumpu kepada inisiatif yang akan memacu pelaburan strategik, memudah cara perniagaan, serta memperkasakan agenda digitalisasi dan kelestarian mereka, katanya.

“Bagi tahun ini, kerajaan mengujurkan pertumbuhan ekonomi negara di antara 5.5 dan 6.5 peratus, selari dengan unjuran IMF (pada 5.7 peratus) dan Bank Dunia (pada 5.8 peratus),” katanya.

Beliau berkata dalam melangkah ke hadapan, MOF akan terus komited untuk menjadi kementerian yang responsif, bertanggungjawab dan reformis dari segi fiskal.- BERNAMA


Sah, Duta Besar Malaysia ke UAE dan Konsul Jeneral di Dubai dipanggil pulang

PUTRAJAYA, 11 April – Duta Besar Malaysia ke Emiriah Arab Bersatu (UAE) dan Konsul Jeneral Malaysia di Dubai telah dipanggil pulang ke Kementerian Luar Negeri (Wisma Putra) kerana gagal menyelaras urusan pentadbiran dan logistik semasa lawatan Perdana Menteri Datuk Seri Ismail Sabri Yaakob ke UAE, akhir bulan lepas.

Menurut kenyataan Wisma Putra pada Isnin,  kegagalan itu menyebabkan Perdana Menteri terpaksa menunggu lama di ruang ketibaan biasa bagi urusan pelepasan pasport oleh Imigresen Dubai.

Selain itu, liputan dan kawalan keselamatan serta pergerakan motoked yang sepatutnya disediakan untuk Perdana Menteri seperti amalan  Prosedur Operasi Tetap (SOP) biasa juga tidak ada.

Kedua-dua pegawai itu juga gagal memaklumkan kepada KLN di Putrajaya tentang penganjuran World Government Summit (WGS) dalam Kawasan Ekspo Dubai, dan sekiranya Wisma Putra dimaklumkan awal pastinya usaha akan dibuat supaya Perdana Menteri menyampaikan ucapan di program itu .

Bagaimanapun, Ismail Sabri menghadiri Majlis Penutup WGS pada hari yang sama apabila menerima undangan ke majlis itu selepas mengadakan pertemuan dengan Menteri Negara bagi Kerjasama Antarabangsa UAE Reem Ebrahim Al Hashimy

Wisma Putra dalam kenyataan itu berkata kecelaruan itu tidak akan berlaku sekiranya penyelarasan dibuat lebih awal, lagipun Kerajaan UAE telah menyediakan semua kemudahan kepada Ismail Sabri sebagai Ketua Kerajaan sehingga ke akhir lawatan.

“Tindakan memanggil balik kedua-dua pegawai itu bukan sesuatu yang luar biasa dan dibuat melalui perundingan dengan pihak-pihak yang berkenaan, termasuk Jabatan Perkhidmatan Awam (JPA). Ia diambil bagi menjaga kepentingan hubungan bilateral di antara Malaysia dan negara-negara berkenaan, di samping bagi memastikan kompetensi dan kepentingan perkhidmatan awam,” kata kenyataan itu.

Semasa pulang Kerajaan UAE mengatur barisan kehormat statik di Lapangan Terbang Antarabangsa Al Maktoum bagi Perdana Menteri dengan negara itu diwakili oleh Menteri Negara bagi Kecerdasan Buatan (AI) dan Ekonomi Digital UAE, Omar bin Sultan Al Olama.

Semasa di lapangan terbang itu, Omar menyampaikan undangan Kerajaan UAE kepada Ismail Sabri untuk menyampaikan Ucap Utama di WGS akan datang (2023), dengan Perdana Menteri telah menyatakan persetujuannya menerima undangan itu.

Perdana Menteri telah mengadakan lawatan ke UAE dari 29-31 Mac lepas, sempena Ekspo 2020 Dubai dengan beliau menghadiri Majlis Penutup Pavilion Malaysia dan Majlis Apresiasi bagi Pegawai dan Staf Pavilion Malaysia di Ekspo berkenaan.

Semasa lawatan itu Perdana Menteri juga telah mengadakan perjumpaan dengan Naib Presiden dan Perdana Menteri UAE yang juga Pemerintah Dubai, Sheikh Mohammed bin Rashid Al Maktoum.

Sementara itu, kenyataan sama menyebut Wisma Putra juga kesal dengan laporan portal berita Free Malaysia Today berhubung dua diplomat itu dipanggil balik yang disiarkannya pada Ahad.

Menurut kenyataan itu lagi, berdasarkan kandungan laporan itu, jelas sekali sumber-sumber yang dirujuk atau dipetik bukannya datang daripada pegawai atau pihak yang terlibat secara langsung dalam mengendalikan urusan lawatan itu.


Kanak-kanak kritikal ada dadah dalam badan

KOTA BHARU, 20 Jun – Seorang kanak-kanak lelaki berusia tiga tahun sembilan bulan dari Kampung Sri Bintang, Kuala Krai, dekat sini berada dalam keadaan kritikal selepas pemeriksaan doktor mendapati ada kandungan dadah dalam badannya.

Pemangku Ketua Polis Kelantan Datuk Muhamad Zaki Harun berkata seorang doktor membuat laporan mengenai kejadian itu pada 5 pagi semalam, selepas mangsa dihantar oleh ibunya berusia 36 tahun untuk mendapatkan rawatan di Hospital Sultan Ismail Petra, Kuala Krai.

“Susulan itu, kanak-kanak tersebut telah dihantar untuk tindakan lanjut ke Hospital Raja Perempuan Zainab II Kota Bharu kerana keadaannya yang kritikal,” katanya kepada pemberita selepas Perhimpunan Bulanan di Ibu Pejabat Polis Kontinjen (IPK) Kelantan, di sini hari ini.

Mengulas lanjut, Muhamad Zaki berkata siasatan awal mendapati ketika dalam jagaan bapa saudaranya, kanak-kanak tersebut dikatakan telah dibawa kemungkinan ke lokasi penagihan dadah.

“Sesuatu yang amat malang kerana melibatkan kanak-kanak. Polis dalam proses untuk mendapatkan perintah tahanan reman ke atas suspek dan kes akan disiasat mengikut Seksyen 31(1)(a) Akta Kanak-Kanak 2001,” katanya.- BERNAMA


Piala Malaysia: Melaka United muncul juara kumpulan

KELAB Bolasepak Melaka United (Melaka United FC) muncul juara kumpulan C saingan Piala Malaysia 2021 selepas menewaskan Kedah Darul Aman FC 2-0 di Stadium Hang Jebat, malam tadi.

Aksi terakhir peringkat kumpulan itu dianggap cukup penting bagi mengesahkan pasukan mana akan dinobat juara kumpulan, sekali gus mengelakkan diri daripada berdepan juara Kumpulan D, Johor Darul Ta’zim (JDT) di suku akhir.

Gol itu terhasil berpunca daripada kesilapan pemain pertahanan Kedah yang gagal mengeluarkan bola dalam kotak penalti, sebelum pemain kebangsaan Filipina itu mencuri peluang dengan merembat deras bola menerjah jaring.

Sebaliknya, tatkala masa sebenar berbaki seminit, Melaka United berjaya menambah gol kedua menerusi Gomez yang menanduk masuk bola hantaran Adriano Narcizo pada minit ke-89.

Dua gol itu cukup untuk membawa Melaka United ke suku akhir sebagai juara kumpulan dengan mengutip 16 mata dari enam perlawanan.


Bertam Ulu FC juara Divisyen 2 Liga Melaka

PASUKAN Bertam Ulu FC muncul juara Liga Melaka Divisyen 2 selepas menewaskan Duyong Fighters 3-2 dalam perlawanan akhir yang berlangsung di Stadium Hang Tuah, 31 Julai lalu.

Bersambung di babak kedua, Bertam Ulu FC berjaya di depan hasil jaringan Muhaimad Suhairy Jefri pada minit ke-60 dan Muhammad Haziq Othman pada minit ke-74.

Walaupun Duyong Fighters FC cuba untuk bangkit di minit akhir perlawanan menerusi jaringan Muhammad Fikri Johari, namun ia tidak cukup untuk menyekat kemenangan Bertam Ulu FC.

Selaku johan, Bertam Ulu FC membawa pulang hadiah kemenangan RM8,000 berserta piala manakala Duyong Fighters membawa pulang RM5,000 selaku naib johan.


Lelaki mengaku tidak bersalah jual komunikasi lucah

SEPANG, 15 Jun – Seorang lelaki mengaku tidak bersalah di Mahkamah Sesyen di sini hari ini atas pertuduhan menjual gambar lucah di aplikasi media sosial tiga tahun lepas.

Mohammad Hafizzul Anas Kamaruzaman, 30, selaku Orang Kena Saman (OKS) membuat pengakuan itu selepas pertuduhan dibacakan di hadapan Hakim Noorhisham Mohd Jaafar.

Mengikut pertuduhan, Mohammad Hafizzul Anas didakwa dengan menggunakan perkhidmatan aplikasi Twitter melalui akaun @lelakilelakise1 telah secara sedar memberikan komunikasi lucah bagi maksud komersial.

Bagi hantaran yang telah dilihat pada 17 Mei 2019, kira-kira 10.50 pagi di Tingkat 8, Menara MCMC 1, Cyberjaya, OKS yang tidak mempunyai pekerjaan tetap didakwa melakukan kesalahan di bawah Seksyen 233(2)(a) Akta Komunikasi Dan Multimedia 1998 [Akta 588] yang boleh dihukum mengikut Seksyen 233(3) akta sama.

Seksyen 233 (3) Akta Komunikasi dan Multimedia 1998 memperuntukkan hukuman denda tidak melebihi RM50,000 atau dipenjarakan maksimum setahun atau kedua-duanya, dan juga boleh didenda selanjutnya sebanyak RM1,000 bagi setiap hari kesalahan itu diteruskan selepas pensabitan.


Dapatkan kit ujian kendiri COVID-19 diluluskan PBPP – MMA

KUALA LUMPUR, 24 Ogos – Persatuan Perubatan Malaysia (MMA) menggesa orang ramai supaya membeli kit ujian kendiri COVID-19 yang menggunakan sampel saliva atau air liur yang diluluskan oleh Pihak Berkuasa Peranti Perubatan (PBPP) sahaja dan membelinya daripada penjual yang sah.

Presiden MMA Prof Datuk Dr Subramaniam Muniandy berkata orang ramai perlu menyemak senarai kit ujian kendiri yang diluluskan melalui laman web PBPP sebelum membuat pembelian bagi mengelak produk tiruan yang boleh menyebabkan risiko keselamatan kerana kualitinya terjejas atau kit ujian yang dikitar semula.

Beliau berkata adalah penting untuk orang ramai mengikuti arahan pada kit ujian itu bagi mendapatkan keputusan yang tepat serta memastikan kit ujian itu dibuang dengan betul setelah digunakan bagi mencegah penyebaran jangkitan.

“MMA juga bersetuju dengan Persatuan Farmasi Malaysia (MPS) bahawa perlunya peraturan ketat terhadap penjualan kit ujian kendiri COVID-19 kerana penjual yang tidak sah telah mengiklankan dan menjual kit ujian itu secara terus kepada pengguna menerusi platform media sosial.

“Ada beberapa penjual ini yang mendakwa kit ujian kendiri mereka mempunyai ketepatan 99 peratus tanpa mendedahkan jenama produk itu, keadaan ini amat membimbangkan kerana orang ramai boleh mudah terpedaya dengan membeli kit ujian kendiri yang palsu atau dengan kualiti rendah,” katanya dalam kenyataan hari ini.

Dr Subramaniam juga menggesa Kementerian Perdagangan Dalam Negeri dan Hal Ehwal Pengguna (KPDNHEP) untuk bekerjasama rapat dengan PBPP dan pihak polis bagi memantau penjualan kit ujian COVID-19, termasuk menyiasat dakwaan kit ujian yang tidak diluluskan atau tiruan di pasaran.

Pada 11 Ogos lepas, Kementerian Kesihatan mengeluarkan senarai penuh jenama kit ujian kendiri COVID-19 yang telah diberi kelulusan bersyarat untuk penggunaan umum.


Lokasi strategik, ‘lubuk’ rezeki usahawan

BANDARAYA MELAKA 20 Mac – Pembangunan Hab Keusahawanan Morten Walk di Kampung Morten, di sini, disifatkan sebagai lubuk rezeki buat usahawan di negeri ini.

Seorang usahawan, Rahayu Mohd Yunos, 42, menyifatkan kedudukan lokasi yang strategik di tengah bandar dan tepian sungai nyata memberi nilai tambah kepada pusat perniagaan baharu berkonsepkan moden itu.

“Jadi adanya hab keusahawanan baharu yang lebih moden dan ditempatkan di lokasi strategik ini, insya-Allah ia dapat melahirkan lebih ramai usahawan Bumiputera berjaya,” katanya kepada Melaka Hari Ini (MHI).

Nada sama turut dizahirkan seorang lagi usahawan, Hamdan Dolmat, 35, yang percaya kehadiran pusat perniagaan baharu itu boleh membantu usahawan kecil yang sebelum ini tidak mempunyai tapak untuk mengembangkan perniagaan.


Melaka bakal menjadi hab menjual produk layang-layang

BANDA HILIR 20 Sept – Kerajaan negeri bercadang untuk membuka hab menjual layang-layang sebagai usaha untuk melestarikan seni pembuatan layang-layang keluaran rakyat tempatan.

Pengerusi Jawatankuasa Pelancongan, Warisan dan Kebudayaan Melaka, Datuk Muhammad Jailani Khamis berkata bagi tujuan bagi menyambut tujuan itu, pihaknya mengalu-alukan kertas kerja daripada pengusaha layang-layang termasuk Persatuan Layang-layang negeri Melaka bagi mempromosikan produk seni warisan itu.

Katanya, perlaksanaan itu bagaimanapun masih dalam proses pembentangan dan berdasarkan perancangan awal menerusi Bahagian Promosi Pelancongan (BPP) yang mencadangkan supaya sebuah kedai menjual aneka jenis layang-layang dibuka di kawasan tumpuan pelancong di Menara Taming Sari.

“Penjual layang-layang akan diberi lokasi di tempat-tempat pelancongan yang agak strategik supaya mereka termasuk persatuan boleh berdaya maju dan mendapat keuntungan dengan menjual produk layang-layang ini sekaligus menganjurkan program yang lebih besar pada masa akan datang,” katanya.

Mengulas lanjut, Muhammad Jailani berkata produk layang-layang hasil pembuatan rakyat tempatan akan diberi keutamaan supaya pengusaha seni itu dapat menjana pendapatan selain mengasah bakat seni masing-masing.

“Kedua, kita akan menjual produk layang-layang dari luar negeri terutama bagi negara yang pernah terlibat dengan kita, seperti China Taiwan; Hong Kong; Australia dan Indonesia, dan lebih baik jika kita dapat berkongsi pengalaman bersama (negara luar) mudah-mudahan kita dapat mengasah lagi bakat-bakat produksi pembuat layang-layang di Malaysia,” katanya.


Ajal bersama.

TAMPIN, 21 Jan . – Sepasang suami isteri maut dalam kemalangan membabitkan sebuah lori treler dan sebuah kereta di Jalan Tampin-Gemas, berhampiran simpang kilang Gedok Mas, dekat sini, malam tadi.

Ketua Polis Daerah Tampin Superintendan Anuwal Ab Wahab berkata dalam kejadian pada 8.50 malam itu, Mohamad Ismail, 70, dan isteri Halijah Hamat, 62, disahkan meninggal dunia di tempat kejadian akibat cedera parah di kepala dan badan oleh pegawai perubatan.

“Kemalangan berlaku apabila Proton Iswara dipandu dan dinaiki kedua-dua mangsa dari arah Tampin ke Gemas telah melanggar bahagian tayar belakang sebelah kanan lori treler yang dipandu seorang lelaki berusia 56 tahun yang sedang keluar dari simpang jalan kilang Gedok Mas menuju ke arah jalan Tampin untuk bekerja,” katanya dalam kenyataan di sini, hari ini.

Beliau berkata pemandu lori treler berkenaan bagaimanapun tidak mengalami sebarang kecederaan dan mayat kedua-dua mangsa dihantar ke Hospital Tampin untuk bedah siasat dan kes disiasat di bawah Seksyen 41(1) Akta Pengangkutan Jalan 1987.

Sementara itu, Komander Operasi Balai Bomba dan Penyelamat Gemencheh Penguasa Kanan Bomba II Mohd Fauzi Shamir berkata seramai tujuh anggota termasuk seorang pegawai dikerahkan ke lokasi kejadian sebaik menerima panggilan kecemasan daripada orang awam.


Polis buru warga emas bantu siasatan kes hina Institusi Diraja Pahang

KUALA LUMPUR, 13 Mei – Polis Diraja Malaysia sedang menjejaki seorang lelaki warga emas bagi membantu siasatan kes penyiaran artikel mengandungi kenyataan berunsur fitnah serta penghinaan terhadap institusi Diraja Pahang.

Pengarah Jabatan Siasatan Jenayah Bukit Aman Datuk Seri Abdul Jalil Hassan berkata lelaki yang dikenali sebagai Hussein Abd Hamid, 75, dikehendaki bagi membantu siasatan di bawah Seksyen 4(1) Akta Hasutan 1948 dan Seksyen 233 (1) Akta Komunikasi dan Multimedia 1998.

“Orang ramai yang mengenali atau mempunyai maklumat mengenai penama ini diminta menghubungi Ketua Unit Siasatan Jenayah Terkelas Supt. Junainah M. Kasbolah atau Pegawai Penyiasat Insp. M. Jagachandran di talian 03-22666071,” katanya dalam kenyataan di sini hari ini.


Lee Zii Jia sahkan penyertaan dalam Terbuka Singapura 2022

SINGAPURA, 31 Mei – Jaguh badminton perseorangan lelaki Malaysia Lee Zii Jia akan beraksi dalam kejohanan Terbuka Singapura 2022 yang dijadualkan berlangsung pada 12 hingga 17 Julai ini di negara seberang tambak itu.

Menurut Persatuan Badminton Singapura (SBA), turut sama bersaing dengan Zii Jia antaranya adalah pemain perseorangan lelaki Indonesia Anthony Sinisuka Ginting dan Jonatan Christie pada kejohanan yang menawarkan hadiah berjumlah AS$370,000 itu.

Terbuka Singapura 2022, acara badminton terbesar dan paling berprestij di Singapura itu kembali dianjurkan selepas berehat selama dua tahun akibat pandemik COVID-19.

SBA dalam kenyataan malam ini memaklumkan lebih separuh daripada pemain lelaki terbaik dunia telah mendaftar untuk kejohanan itu termasuk pemain nombor satu dunia Viktor Axelsen dan nombor tiga dunia Anders Antonsen, kedua-duanya dari Denmark dan pemain Singapura Loh Kean Yew yang berjaya menembusi senarai 10 pemain terbaik dunia.

“Aksi Zii Jia (pemain nombor lima dunia) khususnya akan menarik untuk ditonton. Pemain berusia 24 tahun itu berada dalam prestasi yang baik, memenangi dua gelaran dan mara ke dua separuh akhir daripada empat kejohanan tahun ini,” menurut kenyataan itu.

Gandingan Malaysia Ong Yew Sin dan Teo Ee Yi akan menguji ketangkasan mereka menentang pasangan nombor satu dunia dari Indonesia Marcus Fernaldi Gideon dan Kevin Sanjaya Sukamuljo dan beregu nombor tiga dunia Hendra Setiawan dan Mohammad Ahsan.

“Gideon dan Sukamuljo masih belum mencatat kemenangan tahun ini selepas gandingan itu terlepas beberapa kejohanan berikutan Gideon yang menjalani pembedahan untuk membetulkan masalah buku lali. Selepas memenangi 11 gelaran pada tiga tahun lepas, pasangan itu akan kembali untuk memburu kejuaraan.

“Setiawan yang berpasangan dengan Ahsan pula adalah juara dua kali kejohanan (2013 dan 2018), dengan Setiawan meraih kemenangan ketiga apabila bergandingan dengan Markis Kido pada 2012,” menurut SBA.

Menurut persatuan itu, Indonesia adalah negara paling berjaya di Terbuka Singapura apabila memenangi 58 gelaran sejak 1960, diikuti China (53), Malaysia (33) dan Singapura (17).- BERNAMA


Pasport: Imigresen mansuhkan sistem temujanji online, panjangkan waktu operasi kaunter

PUTRAJAYA, 29 April – Jabatan Imigresen memansuhkan Sistem Temujanji Online (STO) serta memanjangkan waktu pengoperasian pejabat pengeluar pasport dan kaunter bagi mengatasi kesulitan berhubung permohonan dan pembaharuan Pasport Malaysia Antarabangsa (PMA).

Ketua Pengarah Imigresen Datuk Seri Khairul Dzaimee Daud mengumumkan STO bagi semua pejabat pengeluar pasport di luar Lembah Klang dimansuhkan mulai 9 Mei manakala di Kuala Lumpur, Selangor, Johor Bahru, Negeri Sembilan dan Melaka pula dimansuhkan mulai 16 Mei.

“Pemohon yang telah menerima tarikh janji temu melalui STO mulai 16 Mei 2022 tidak perlu lagi mematuhi tarikh yang diberikan,” katanya dalam kenyataan hari ini.

Khairul Dzaimee turut mengumumkan semua pejabat pengeluar pasport di Kuala Lumpur, Selangor, Putrajaya, Johor Bahru, Negeri Sembilan dan Melaka akan beroperasi pada hari Sabtu mulai 8 pagi hingga 1 petang bermula 14 Mei depan.

Selain itu, waktu pengoperasian kaunter imigresen di Pusat Transformasi Bandar (UTC) di Kuala Lumpur, Selangor dan Johor Bahru juga dipanjangkan sehingga 10 malam bermula 16 Mei 2022.

Khairul Dzaimee berkata kesulitan dihadapi rakyat Malaysia semasa proses permohonan dan memperbaharui PMA berpunca daripada peningkatan mendadak bagi PMA berikutan pembukaan sempadan negara mulai 1 April lepas hingga menyebabkan berlakunya kesesakan dalam STO.

Beliau berkata Jabatan Imigresen juga menyediakan perkhidmatan permohonan PMA tanpa perlu melalui STO seperti di Putrajaya di bawah kategori baharu, warga emas, Orang Kurang Upaya, pelajar, kanak-kanak dan pemohon yang akan menunaikan haji yang mana boleh terus hadir ke kaunter.

“Walau bagaimanapun bagi permohonan pembaharuan PMA, Pejabat Pasport Putrajaya hanya akan memproses permohonan yang dibuat dalam talian dan hanya pemohon telah menerima notifikasi melalui e-mel sahaja akan diberi perkhidmatan,” katanya. – BERNAMA


Tiada pengumuman nama calon sebagai duta, usah panjang berita tular di media sosial

KUANTAN, 15 Jan – Menteri Luar Datuk Seri Saifuddin Abdullah menasihatkan semua pihak supaya tidak memanjangkan nama atau isu berkaitan lantikan duta yang tular di media sosial sejak kebelakangan ini kerana ia tidak membantu dari segi hubungan baik Malaysia dengan negara luar.

Beliau juga berkata Wisma Putra tidak membuat sebarang pengumuman berkaitan nama calon yang sedang dipertimbangkan untuk dilantik sebagai ketua perwakilan Malaysia di luar negara.

“Lazimnya, lantikan ini (ketua perwakilan Malaysia) dibuat melalui saluran diplomatik dan di Malaysia, kita hanya akan tahu apabila semuanya telah selesai dan diumumkan dengan cara yang baik dan mudah-mudahan menghasilkan hubungan bilateral yang baik,” katanya.

Saifuddin yang juga Ahli Parlimen Indera Mahkota berkata demikian pada sidang media selepas merasmikan Mesyuarat Agung Koperasi Reflisia Timur Berhad di dewan KRT Cenderawasih di sini hari ini.

Tanpa menyebut mana-mana nama pada sidang media itu, Saifuddin berkata proses lantikan boleh mengambil masa antara tiga ke enam bulan dan pelantikan itu adalah rasmi apabila individu berkenaan menerima watikah pelantikan daripada Yang di-Pertuan Agong.

Mengulas mengenai lantikan ketua perwakilan Malaysia di luar negara, Saifuddin berkata terdapat dua kategori mereka yang boleh dilantik iaitu dalam kalangan pegawai perkhidmatan diplomatik dan bukan dalam kalangan pegawai diplomatik yang boleh meliputi bekas menteri, bekas pegawai kerajaan dan Ahli Parlimen yang masih berkhidmat.

Ditanya mengenai kriteria yang membolehkan mereka bukan daripada pegawai perkhidmatan diplomatik mengisi jawatan itu, Saifuddin berkata ia melibatkan mereka yang difikirkan boleh mendatangkan hubungan baik antara kedua-dua negara selain pengalaman individu berkenaan.

“Amalan ini berlaku di banyak negara dan apabila kita memilih seorang calon, ia harus melalui proses penilaian yang ketat dan telus yang mana setiap calon akan melalui tapisan keutuhan oleh Suruhanjaya Pencegahan Rasuah Malaysia (SPRM) dan beberapa agensi kerajaan yang lain.

Setelah selesai tapisan, barulah nama calon itu akan dikemukakan ke negara penerima melalui saluran diplomatik, yang seterusnya (nama calon) akan menjalani proses kelulusan mengikut dasar dan polisi negara tersebut sebelum diperakui. Ini bermaksud ada dua tapisan perlu dilalui,” katanya.

Di sesetengah negara termasuk Malaysia, nama calon yang diterima dari negara luar akan dikemukakan ke Kabinet oleh Menteri Luar untuk dipertimbangkan manakala terdapat negara yang menetapkan supaya perkara itu memerlukan kelulusan Parlimen.

Saifuddin berkata di bawah Konvensyen Vienna mengenai Hubungan Diplomatik, negara penerima mempunyai hak mutlak untuk mempertimbangkan calon tanpa memaklumkan sebab kepada negara penghantar jika mereka menolak cadangan nama calon berkenaan.

“Dalam kebanyakan keadaan, penolakan sesebuah negara terhadap sebarang pencalonan adalah disebabkan oleh prinsip yang dipegang negara itu dan bukanlah disebabkan oleh calon tersebut dan bukan juga atas status hubungan diplomatik. Masing-masing negara ada kaedah dan kriteria tersendiri,” katanya. – BERNAMA


Melaka sasar 62,000 kemasukan pelancong Indonesia menerusi jalan laut

BANDARAYA MELAKA 5 Mei – Seramai kira-kira 62,000 pelancong Indonesia disasarkan akan memasuki Melaka menggunakan perkhidmatan feri di Kompleks Imigresen, Kastam, Kuarantin dan Keselamatan (ICQS), Kota Laksamana.

EXCO Pelancongan, Kebudayaan dan Warisan negeri, Datuk Muhammad Jailani Khamis berkata, perkhidmatan feri yang dihentikan selama dua tahun akibat pandemik COVID-19 akan beroperasi semula seperti biasa yang membabitkan tiga perjalanan masuk ke Melaka setiap minggu.

“Namun kita sasarkan untuk tingkatkan lagi kemasukan ini kepada tujuh trip dalam seminggu dengan kapasiti seramai 280 penumpan untuk sebuah feri.

“Setakat ini, feri ini beroperasi pada Rabu, Jumaat dan Ahad untuk kemasukan dari Dumai ke Melaka, manakala Selasa, Khamis dan Sabtu adalah trip ke negara itu.

Terdahulu, Indomal Kingdom bersama sembilan anak kapal yang membawa seramai 175 penumpang selamat berlabuh di jeti ICQS jam 12.20 tengah hari tadi.

Pada masa sama, Jailani berkata, ramai pelancong yang tiba menerusi feri berkenaan datang ke Melaka untuk mendapatkan rawatan di beberapa pusat perubatan swasta di negeri ini.

“Ini merupakan sasaran kita dalam meningkatkan perkhidmatan pelancongan dalam subsektor kesihatan di Melaka, bagi saya ini satu permulaan yang baik buat negeri Melaka.

“Kita juga telah berbincang dengan beberapa syarikat untuk menyediakan penerbangan sewa khas antara Lapangan Terbang Antarabangsa Melaka (LTAM) dan Lapangan Terbang Sultan Syarif Kasim II, Pekanbaru, Indonesia.

“Malah kita juga telah berbincang dengan Indonesia mengenai kerjasama membekalkan pelatih industri untuk mengatasi masalah tenaga kerja di pusat perubatan negeri ini,” katanya.


Program Mekar: Sebanyak 38,371 kad pengenalan diagihkan seluruh negara – JPN

Ketua Pengarah JPN Datuk Ruslin Jusoh berkata perkhidmatan yang dilakukan secara turun padang itu membabitkan penerima daripada golongan warga emas, Orang Kurang Upaya (OKU), pesakit terlantar, pesakit kronik dan mereka yang tidak berupaya ke JPN.

“Perkhidmatan ini bukan sahaja diberikan kepada golongan berisiko dan berpenyakit kronik bahkan, ia juga meliputi mereka yang tinggal di kawasan pedalaman termasuk Orang Asli yang sukar hadir ke JPN bagi melakukan urusan memperoleh kad pengenalan.

“Proses permohonan bagi perkhidmatan ini kebiasaannya dapat diselesaikan dalam tempoh sekurang-kurangnya tiga hari dari tarikh permohonan sekiranya maklumat yang diperlukan lengkap. Malah, dengan adanya pendekatan proaktif ini, JPN dapat memastikan mereka yang layak peroleh pengenalan diri yang sah dan membolehkan mereka menikmati pelbagai kemudahan yang ditawarkan kerajaan,” katanya.

Beliau berkata demikian kepada pemberita selepas menyerahkan kad pengenalan kepada seorang warga emas Minah Ismail, 89, yang mempunyai masalah kesihatan dari Kampung Gaung, Tendong di sini hari ini, yang turut dihadiri Pengarah JPN Negeri Kelantan Asrehan Ab Razak.

Beliau berkata perkhidmatan berkenaan boleh dilakukan secara ‘phone-in’ melalui Program MEKAR iaitu menerusi talian 03-88808066 sekali gus ia dapat memudahkan masyarakat dalam mendapatkan perkhidmatan JPN secara dalam talian.

Sementara itu, mengulas mengenai ciri-ciri keselamatan kad pengenalan yang mudah ditiru oleh pihak tidak bertanggungjawab, Ruslin berkata pihaknya dari semasa ke semasa menambah baik ciri-ciri keselamatan kad pengenalan agar ia kekal selamat dan tidak mudah dipalsukan.

“Kita ada banyak ciri-ciri keselamatan pada kad pengenalan untuk mengelak daripada ditiru dan sebagainya. Ada sebahagian ciri-ciri itu boleh dilihat secara fizikal, manakala sebahagian lagi hanya mampu dilihat menggunakan alatan khas,” katanya.

Media sebelum ini melaporkan, lapan pengawal keselamatan warga Filipina mendakwa kad pengenalan palsu yang digunakan mereka dibeli daripada ejen dengan harga antara RM500 hingga RM800 setiap satu.

Menerusi laporan itu, pengakuan berkenaan didedahkan mereka ketika disoal siasat anggota penguat kuasa JPN dalam satu operasi dijalankan di sekitar Shah Alam, Selangor pada April lepas.


PRN Melaka cerminan PRU15

KUALA LUMPUR 27 Okt. – Timbalan Presiden UMNO Datuk Seri Mohamad Hasan menyifatkan Pilihan Raya Negeri (PRN) Melaka sebagai cerminan untuk Pilihan Raya Umum ke-15 (PRU15).

Justeru, beliau yang juga Pengarah Pilihan Raya Barisan Nasional (BN) menasihatkan semua jentera agar bersiap sedia dengan segala taktikal dan persiapan rapi bagi membolehkan kemenangan berpihak kepada parti itu.


Banjir: Hampir 70,000 sedia dikerah hadapi banjir – PM Ismail Sabri

KUALA LUMPUR, 25 Okt – Seramai 69,235 anggota keselamatan dan penyelamat di seluruh negara sedia dikerahkan untuk menghadapi bencana banjir, kata Perdana Menteri Datuk Seri Ismail Sabri Yaakob.

Beliau berkata jumlah berkenaan merangkumi Polis Diraja Malaysia (PDRM) seramai 21,018, Angkatan Tentera Malaysia (ATM) (18,511), Jabatan Bomba dan Penyelamat (14,829,) Angkatan Pertahanan Awam Malaysia (APM) (10,510) dan Jabatan Sukarelawan Malaysia (RELA) (4,367).

“Untuk banjir pihak PDRM telah bersedia…bukan setakat PDRM tetapi bersama agensi-agensi lain di bawah KDN (Kementerian Dalam Negeri) seperti RELA, selain APM dan ATM,” katanya.

Beliau berkata demikian dalam sidang media khas selepas Taklimat Pilihan Raya Umum ke-15 dan Monsun Timur Laut 2022 di Bukit Aman, di sini, hari ini.

Mengenai persiapan logistik menghadapi bencana banjir, Perdana Menteri berkata 1,816 bot PDRM, kenderaan pacuan empat roda (1,810), lori (1,596), 19 aset udara dan lain-lain aset udara akan terlibat untuk operasi banjir.

“Kalau kita lihat monsun (timur laut) ini mungkin berlaku di Pahang atau Kelantan dan Terengganu walaupun kadang-kadang berlaku di barat seperti di Selangor tetapi ia tidaklah berlaku serentak di seluruh Malaysia. Kita harap tidaklah (berlaku banjir besar) seperti biasa.

“Kalau banjir berlaku di kawasan dan negeri-negeri tertentu, anggota yang digerakkan pada kali ini mencukupi untuk menjaga kepentingan rakyat terutamanya yang terlibat pada waktu banjir,” katanya.

Turut hadir Ketua Setiausaha Negara Tan Sri Mohd Zuki Ali, Ketua Polis Negara Tan Sri Acryl Sani Abdullah Sani dan timbalannya Tan Sri Razarudin Husain.

Mengulas mengenai sama ada cuti anggota PDRM akan dibekukan bagi menghadapi bencana banjir, Ismail Sabri berkata perkara berkenaan akan dimaklumkan kemudian dan diselaras oleh Mohd Zuki.

“Cuti banjir, KSN (Ketua Setiausaha Negara) akan tengok tetapi kebiasaannya kalau Disember pegawai-pegawai tinggi kerajaan dan sebagainya tidak dibenarkan bercuti dan siap sedia untuk banjir. Cuti PRU (Pilihan Raya Umum) tidak perlu beku kerana ia sehari sahaja dan lagipun ia hari Sabtu (hari mengundi).

“Ramai yang tuduh kerajaan hendak buat trick konon-kononnya supaya orang nak balik suruh mengundi pada hari bekerja…ia tidak betul. Kita sudah tetapkan mengundi pada Sabtu dan kita bagi kebebasan sepenuhnya kepada rakyat untuk mengundi, jadi itu hak yang dijamin oleh Perlembagaan,” katanya.

Mengulas mengenai dakwaan adanya ejen perisikan dari Israel, Mossad yang aktif di Malaysia, Ismail Sabri enggan mengulas lanjut dan berkata perkara itu tidak dibincangkan dalam taklimat berkenaan.


Tun M ucap terima kasih kepada pakar perubatan IJN, pakar perubatan jemputan

KUALA LUMPUR, 29 Mac – Tun Dr Mahathir Mohamad mengucapkan terima kasih kepada pakar-pakar perubatan Institut Jantung Negara (IJN) dan pakar perubatan jemputan atas kepakaran serta kebolehan mereka merawat beliau ketika menjalani rawatan di pusat rawatan jantung itu Januari lepas.

Bekas Perdana Menteri itu berkata beliau sudah percaya bahawa hayatnya sudah tiba namun dengan rawatan yang diberikan oleh doktor-doktor pakar, penolong doktor serta bantuan daripada pekerja-pekerja di IJN mereka berjaya memulihkan kesihatannya.

“Bagi saya ini adalah satu keajaiban, saya tidak menyangka untuk hidup. Saya menjangka akan mati kerana saya sudah tua dan saya juga menghidap penyakit yang serius yang memberi kesan… mula-mula jantung saya, apabila jantung lemah ia memberi kesan kepada paru-paru dan apabila paru-paru lemah ia memberi kesan kepada buah pinggang dan seterusnya.

“Tetapi entah bagaimana atau lebih tepat doktor memulihkan saya dan akhirnya saya dibenarkan keluar dan agak sihat, bukan seratus peratus tetapi cukup untuk saya meneruskan kerja yang perlu saya lakukan,” katanya menerusi saluran rasminya di YouTube CHEDET hari ini.

Tun Mahathir berkata ini sesuatu yang patut dibanggakan kerana rakyat Malaysia tidak perlu lagi ke mana-mana untuk mendapat rawatan kerana negara ini sudah mempunyai pakar perubatan yang boleh merawat penyakit serius seperti dialaminya.

“… seperti yang anda tahu saya juga dilatih sebagai doktor dan semasa saya bermula pada akhir 1950-an dan awal 1960-an, pada ketika itu terdapat ‘slot khas’ untuk doktor Malaysia terutama doktor Melayu, doktor-doktor di hospital pada masa itu dikenali sebagai pembantu pegawai perubatan… tidak ada orang Asia boleh menjadi pegawai perubatan… kerana tiada kepercayaan terhadap doktor Malaysia.

“Saya amat percaya bahawa kita boleh melakukan apa yang orang lain boleh lakukan. Semasa saya (sebagai perdana menteri) saya pernah bercakap bahawa Malaysia kita boleh… kita cekap,” katanya.

Dalam video berdurasi kira-kira lapan minit itu, Dr Mahathir yang juga Ahli Parlimen Langkawi, kekal bertenaga dan kelihatan sihat ketika menyampaikan ucapan berkenaan.

Dr Mahathir dimasukkan ke IJN pada 7 Jan bagi menjalani prosedur perubatan elektif sehari selepas itu dan dibenarkan keluar pada 13 Jan namun beliau dimasukkan ke institut berkenaan semula dan menerima rawatan sehingga dibenarkan pulang 5 Feb. – BERNAMA


Melaka United elak ‘ditendang’

PENGKALAN BATU 29 Okt. – Persatuan Bolasepak Melaka United (MUSA) yakin Melaka United tidak akan ‘ditendang keluar’ dari saingan Liga Malaysia (Liga-M) tahun depan, susulan isu perlesenan kelab.

Presidennya, Datuk Seri Utama Haji Sulaiman Md Ali berkata, isu membabitkan perlesenan kelab itu dijangka selesai sebelum tempoh tamat dua hari yang diberikan Persatuan Bolasepak Malaysia (FAM).

Beliau berkata demikian kepada pemberita selepas merasmikan program Ziarah Prihatin sempena sambutan Maulidur Rasul 1442H/2020Mdi Pusat Islam Majlis Agama Islam Melaka (MAIM), di sini hari ini.

Media tempatan melaporkan, dua pasukan iaitu Pahang dan Melaka United berdepan risiko disingkirkan dari senarai Liga-M musim depan apabila masih gagal menyerahkan dokumen berkaitan kepada Pengerusi First Instance Body (FIB) Perlesenan Kelab FAM.

Perkara itu termasuk dokumen berkaitan melibatkan agensi seperti Lembaga Hasil Dalam Negeri (LHDN), Kumpulan Wang Simpanan Pekerja (KWSP) dan Pertubuhan Keselamatan Sosial (Perkeso).


Banjir – Johor hantar bantuan banjir melalui Southern Volunteers

ISKANDAR PUTERI, 20 Dis- Kerajaan negeri melalui pasukan sukarelawan Southern Volunteers (SV) hari ini menghantar bantuan kepada mangsa banjir di Hulu Langat, Selangor.

Timbalan Setiausaha Kerajaan Johor On Jabbar berkata misi bantuan itu sejajar dengan titah Tunku Mahkota Johor Tunku Ismail Sultan Ibrahim yang mahu pasukan sukarelawan itu bersama membantu meringankan beban mangsa di kawasan berkenaan.

“SV sangat responsif ke atas titah Tunku Mahkota Johor semalam, dan hari ini kita telah menggerakkan 37 sukarelawan ke sana dan ini adalah bantuan fasa pertama. Bagi fasa kedua kita akan berbincang mengenai keperluan kerja-kerja pembersihan.

“Barangan yang dibawa termasuk lampin pakai buang dewasa dan kanak-kanak, tuala wanita, air mineral, biskut dan roti dengan nilai keseluruhan kira-kira RM50,000. Kesemuanya akan dihantar kepada pegawai daerah Hulu Langat,” katanya.

On yang juga Ketua Kontinjen Misi Bantuan Banjir Southern Volunteers ke Hulu Langat berkata demikian kepada pemberita selepas majlis pelepasan Misi Bantuan Banjir SV di Pejabat Timbalan Setiausaha Kerajaan Johor, di sini hari ini.

Sementara itu, seorang sukarelawan SV, Chong Khai Siang, 36, berkata dia amat simpati dengan bencana banjir yang berlaku di beberapa negeri termasuk Selangor dan walaupun keluarganya bimbang keselamatan dirinya namun dia lebih risau keselamatan mangsa banjir.

“Ini kali pertama terlibat dengan misi bantuan banjir yang besar dan ia sangat menyentuh hati saya, saya tetap mahu pergi dan hulurkan bantuan kerana mereka amat-amat memerlukan bantuan kita,” kata usahawan dari Johor Bahru.

Bagi M. Sivamani, 43, misi bantuan berkenaan amat penting dalam melahirkan rasa tanggungjawab dalam diri dan sikap tolong menolong tanpa mengira bangsa dan agama.

“SV selalu menolong dan memberi bantuan kepada orang dan kali ini saya terharu kerana dapat membantu mereka di Hulu Langat meskipun bukan pertama kali tetapi ini bencana besar jadi ia sangat menyentuh hati,” katanya.

Semalam, Tunku Ismail bertitah bahawa baginda telah mengarahkan SV bersiap sedia untuk berkhidmat di enam negeri terlibat bencana banjir ketika ini.- BERNAMA


Berkat jual popiah, kembar OKU kini graduan landskap

MERLIMAU 19 Mac – Kegigihan sepasang kembar Orang Kelainan Upaya (OKU) menjual popiah basah untuk menampung pengajian mereka di Kolej Komuniti Masjid Tanah membuahkan hasil apabila berjaya menggenggam sijil pada Majlis Konvokesyen Kolej Komuniti Negeri Melaka 2022, hari ini.

Abdul Rahman Mohd Jidin, 23 berkata dia dan adiknya Abdul Rahim,23 yang menetap di Kampung Pulau Semut, Masjid Tanah merupakan OKU lembam.

Katanya, dia mengakui apabila mengikuti pengajian dalam Sijil Asas Landskap sejak tahun 2019 bukan satu perjalanan yang mudah namun dia dan adiknya bijak membahagikan masa bagi memastikan perjalanan mereka bergelar sebagai pelajar berjalan lancar dan tidak mengganggu pengajian mereka.

“Sepanjang menuntut di kolej komuniti itu kami akan meluangkan masa lapang yang ada dengan mengambil pekerjaan tambahan termasuk menjual popiah basah bagi menampung pengajian kami.

“Ayah, Mohd. Jidin Sabudin meninggal akibat barah ketika kami berada di Tingkatan Dua, sejak itu kami adik-beradik belajar berdikari termasuklah mencari duit belanja sendiri.

“Hasil mengambil upah berniaga itu dapatlah kami menggunakannya untuk pengajian dengan purata lebih kurang RM200 sebulan diterima hasil daripada jualan popiah basah di sekitar pekan Masjid Tanah,” katanya kepada pemberita.

Dalam pada itu, menurutnya, mengamalkan nilai sikap kerjasama dan bersatu hati adalah pegangan kepada pasangan kembar itu untuk menerima segulung sijil dalam bidang pengurusan landskap biarpun terpaksa berulang-alik dari rumahnya ke kolej demi menuntut ilmu.

“Pada hujung minggu atau pada sebelah petang setelah tamat kuliah sekitar jam 1 hingga 6 petang kami akan keluar menjual popiah basah atau pun pekerjaan sampingan lain untuk menambah pendapatan,” katanya.

Program SAL yang dibuka itu merupakan pengajian ditawarkan buat para pelajar yang mengalami masalah pembelajaran (learning diasbilities) bagi memberi peluang melanjutkan pelajaran.


Mayat dipercayai kanak-kanak hilang di Sungai Bernam ditemukan

TANJUNG MALIM, 6 Jun – Mayat kanak-kanak lelaki dipercayai kanak-kanak berusia lapan tahun yang dilaporkan hilang di Sungai Bernam berdekatan Teratak River View Lubuk Hantu, Simpang Empat, Sabtu lepas, ditemukan tengah hari tadi.

Ketua Polis Daerah Muallim Supt Mohd Hasni Mohd Nasir berkata mayat itu ditemukan dalam keadaan terapung oleh seekor anjing pengesan dalam misi mencari dan menyelamat (SAR).

“Kira-kira pukul 12.35 tengah hari satu mayat telah ditemui dengan bantuan anjing pengesan bernama Lady jenis Labrador. Mayat ditemui berpakaian lengkap.

“Hari ni pasukan penyelamat menumpukan teknik carian di permukaan air dan kita telah menemui mayat dengan jarak kira-kira 7.3 kilometer dari lokasi kejadian, manakala mangsa ditemui tersangkut dekat pokok di dalam air,“ katanya kepada Bernama ketika ditemui di sini hari ini.


Hanya penerbangan kargo dari dan ke India dibenarkan sejak 28 April-Wee

PUTRAJAYA 3 Mei. – Hanya penerbangan kargo dari dan ke India yang dibenarkan memasuki Malaysia sejak 28 April lalu, kata Menteri Pengangkutan Datuk Seri Dr Wee Ka Siong.

Beliau berkata berkuat kuasa tarikh itu, penerbangan pesawat penumpang Malaysia Airlines Berhad (MAB) dari dan ke India tidak dibenarkan memasuki Malaysia susulan keputusan mesyuarat Majlis Keselamatan Negara (MKN) yang dipengerusikan Perdana Menteri Tan Sri Muhyiddin Yassin.

Mengulas dakwaan bahawa terdapat penerbangan MAB dari India dibenarkan memasuki Malaysia sehingga menjadi tular, Wee menerusi kenyataan hari ini berkata penerbangan MH yang tular itu adalah penerbangan kargo sahaja.

“Penerbangan bagi pesawat penumpang juga kosong dan digunakan untuk membawa barangan seperti barang farmaseutikal, bekalan perubatan, telefon bimbit, komponen elektrik dan bungkusan penghantaran,” katanya.

Beliau berkata pihak Berkuasa Penerbangan Awam Malaysia (CAAM), MASkargo di bawah kendalian MAB dan Suruhanjaya Penerbangan Awam (Mavcom) juga mengesahkan perkara itu.

Wee berkata beliau juga telah mengadakan mesyuarat secara maya dan berkomunikasi secara peribadi dengan semua pihak berkepentingan berdasarkan keputusan mesyuarat MKN mengenai penerbangan dari India.

Mengenai kes pekerja asing India dengan pas yang sah memasuki Malaysia, Wee berkata beliau telah menyemak perkara itu dengan Ketua Pengarah Kesihatan Tan Sri Dr Noor Hisham Abdullah dan mengesahkan kes itu berlaku ‘lebih awal’ iaitu pada 10 April.

“Pengembara bukan rakyat Malaysia dari India tidak dibenarkan memasuki atau transit di Malaysia pada masa ini,” katanya dan menambah pengecualian bagaimanapun diberikan kepada rakyat Malaysia yang memasuki negara ini dari India tanpa melalui imigresen dan kastam.

Kes itu melibatkan individu yang mempunyai sejarah perjalanan ke Mumbai, India dan memasuki Malaysia menggunakan pas pekerja pada 10 April sebelum diuji positif COVID-19 di pintu masuk antarabangsa pada hari yang sama, kata Dr Noor Hisham.

Wee berkata pekerja asing yang memegang pas pekerja sementara, pekerja perniagaan dan pelajar antarabangsa dari India turut dikenakan sekatan sama berkuat kuasa 28 April.

Pelajar dan pekerja warga Malaysia, ahli keluarga mereka dan pasangan bukan rakyat Malaysia kembali ke Malaysia dari India dibenarkan tetapi perlu menjalani kuarantin wajib 14 hari di pusat kuarantin yang ditetapkan, katanya.


Olimpik 2020: Kecederaan tidak halang Shah Firdaus layak ke suku akhir

KECEDERAAN yang dialami Muhammad Shah Firdaus Sahrom pada pusingan pertama tidak menghalangnya untuk mara ke peringkat suku akhir acara keirin di Velodrome Izu sebentar tadi, memetik laporan portal Sinar Harian.

Muhammad Shah Firdaus terpaksa beraksi di saingan repechage selepas menarik diri daripada perlumbaan pusingan pertama ekoran kecederaan selepas terlibat pelanggaran dengan pelumba Great Britain, Jack Carlin.

Bagaimanapun, beliau membuktikan kecederaan yang dialaminya bukan penghalang apabila menamatkan saingan repechage di kedudukan kedua dibelakang pelumba Trinidad & Tobago, Kwesi Browne.


Norazlan tidak tolak untuk kekal bersama MU

PENJAGA gol Melaka United Norazlan Razali sedia untuk terus menyarung jersi Melaka United (MU) musim hadapan jika masih terus diberi kepercayaan oleh pihak pengurusan.

“Tetapi apa pun, perkara itu kita letak sebagai nombor dua, kerana buat masa ini kita cuba capai dahulu apa yang disasarkan oleh pasukan,” katanya.

Norazlan, anak jati Johor sebelum ini pernah diberi tanggungjawab menjadi benteng terakhir beberapa pasukan ternama antaranya, Selangor, Kuala Lumpur, Johor dan Felda United.


Selepas 30 tahun, Opor Jariah tetap popular

PERINGGIT 5 April – Nasi Beriani Opor iaitu hidangan istimewa berasal dari Pekan, Pahang antara juadah berbuka puasa menjadi tarikan utama setiap kali bazar Ramadan Jalan Cempaka, di sini, sejak 30 tahun lalu.

“Opor ini asalnya hidangan warisan keluarga dari Pekan dan ia merupakan lauk yang dimasak menggunakan pelbagai rempah seperti ketumbar, lada hitam, jintan manis dan jintan putih.

“Selain menjual lebih 25 lauk pauk kami juga menjual set beriani dengan pelbagai hidangan opor seperti opor ayam, opor daging, limpa dan kambing bermula RM10 sehingga RM15 untuk satu set,” katanya kepada Melaka Hari Ini.

Jariah bersyukur kerana dikurniakan kesihatan yang baik untuk berniaga di bazar berkenaan, sekali gus menyaksikan sambutan amat menggalakkan berikutan kelonggaran diberikan pihak kerajaan.

“Tapi biarpun dulu selalu berjaya habiskan lima hingga enam gantang nasi dalam sehari berbanding sekarang hanya kira-kira tiga gantang sahaja itu pun sudah syukur bagi saya.

“Resipi rahsia keluarga ini memang setiap tahun dinantikan pelanggan yang datang sehingga sanggup beratur panjang. Malah ada masanya seawal jam lima petang jualan sudah habis,” katanya.


Mensejahterakan Asahan jadi misi ‘Along’

ASAHAN 13 September – Walaupun dikategorikan sebagai sebuah kawasan tadahan air yang terletak di pinggir bandar, namun usaha merancakkan ekonomi serta pembangunan di kawasan Dewan Undangan Negeri (DUN) Asahan tidak dilupakan.

Ahli Dewan Undangan Negeri (Adun) Asahan Fairul Nizam Roslan berkata, selepas diberikan mandat oleh rakyat untuk menjaga DUN itu sejak 20 November 2021, beliau tidak pernah kenal erti penat menyelesaikan masalah dihadapi penduduk di DUN itu.

Menurutnya, antara aspek ditekankan demi kemajuan di DUN Asahan adalah memastikan sektor pembangunan, pendidikan, sukan, kemudahan kesihatan, ekonomi penduduk setempat dan pelancongan sentiasa ditambahbaik.

Bagi memastikan keselesaan penduduk di DUN Asahan mendapatkan kemudahan kesihatan terjamin, sejumlah RM500,000 peruntukan disalurkan Kementerian Kesihatan Malaysia (KKM) bagi membaik pulih sembilan klinik kesihatan di DUN berkenaan.

“Kita ada sembilan klinik kesihatan, ada yang bermasalah daripada segi infrastruktur dan kita dah bawa turun penasihat Menteri Kesihatan melawat semua klinik ini.

“Ada isu bertahun tidak diselesaikan seperti masalah pendingin hawa yang rosak di Klinik Kesihatan Selandar yang memerlukan kos baik pulih RM500,000, kita cuba selesaikan sebab ia sudah berlarutan sejak tahun 2016.

“Sekarang kita sedang menunggu peruntukan daripada kementerian, kita dah dapat ulasan daripada Jabatan Kerja Raya (JKR), jika tidak dapat selesaikan tahun ini mungkin tahun hadapan,” katanya.

Dalam aspek kemudahan pembangunan buat penduduk, Fairul Nizam yang mesra dengan panggilan Along akan berusaha untuk membina dua lagi dewan baharu bagi DUN itu memandangkan hanya sebuah dewan yang ada di Selandar untuk kegunaan penduduk.

“Kita di DUN Asahan hanya ada satu dewan iaitu Dewan Sasturi Selandar milik Majlis Perbandaran Jasin (MPJ), kita telah angkat permohonan untuk membina dua lagi dewan orang ramai yang baharu iaitu di Pekan Nyalas dan di Pekan Asahan.

“Dewan di Nyalas ini kita nak berikan nama Dewan Ibu Zain kerana beliau salah serorang pemimpin yang lahir di Nyalas, manakala dewan di Asahan kita akan berikan nama Dewan Datuk Seri Abdul Ghafaar Atan sempena jasa Allahyarham di kawasan ini.

“Kedua-dua dewan ini boleh memuatkan 1,000 tetamu pada satu-satu masa, setiap dewan menelan belanja kira-kira RM3.2 juta mengikut anggaran pihak JKR, selepas ini segala aktiviti kemasyarakatan seperti sukan, majlis perkahwinan dan lain-lain boleh diadakan di dewan ini,” katanya.

Menurut Fairul Nizam sebuah gelanggang futsal baharu yang bernilai kira-kira RM150,000 juga telah siap dibina pada Ogos lalu dan dijangka diserahkan oleh MPJ pada hujung bulan ini.

“Selepas hampir 10 tahun pihak Japerun Asahan meminta gelanggang futsal baharu, alhamdulillah akhirnya Allah mudahkan urusan kita dan KPKT telah luluskan bagi pembinaan gelanggang ini pada bulan Julai lalu.

“Kita akan berikan namanya sebagai ‘Gelanggan Futsal Batang Melaka’, selepas ini penduduk khususnya anak-anak muda boleh melakukan aktiviti sukan di gelanggang tersebut memandangkan gelanggang yang ada di Japerun Asahan sudah uzur,” katanya.

Fairul Nizam berkata, setakat ini pihak FIVE Petroleum Malaysia Sdn Bhd (FIVE), syarikat peruncitan minyak tempatan baharu telah bersetuju untuk membangunkan stesen minyak di kawasan tersebut.

“Setakat ini kita hanya ada dua stesen minyak iaitu di Batang Melaka (Petron) dan Selandar (Petronas), orang Asahan perlu pergi ke Simpang Bekoh untuk isi minyak, manakala orang Nyalas pula perlu ke Selandar yang mengambil masa 15 minit untuk sampai.

“Alhamdulillah kita dah tandatangan surat persetujuan dengan syarikat tersebut, Ketua Menteri juga sudah dimaklumkan untuk kerja pecah tanah, cumanya tarikh untuk pembinaan kita sedang usahakan secepat mungkin.

“Saya harap permohonan ini diluluskan dengan segera untuk memudahkan penduduk di DUN Asahan kerana kawasan ini sangat luas dan majoriti penduduknya ramai telah berpindah dan bekerja di Bandar Melaka,” katanya.

Selain itu, Fairul Nizam memaklumkan sebuah kawasan rekreasi awam Mantai Park berkeluasan 4.86 hektar bakal dibangunkan di Kampung Mantai berhadapan stesen minyak yang bakal dibina di Nyalas.

Menurut Fairul Nizam, ia memerlukan belanja kira-kira RM8.6 juta, yang mana kawasan rekreasi itu bakal menyediakan kemudahan seperti padang bola, balapan, gerai jualan, dewan serbaguna, pejabat atau agensi kerajaan negeri serta trek joging.

“Cadangan awal kita untuk Mantai Park ini adalah berhadapan dengan tapak stesen minyak baharu nanti, sebanyak 12 ekar (4.86 hektar) tanah yang kita cadangkan di peringkat MPJ dan Kementerian Belia dan Sukan (KBS) sendiri.

“Kawasan rekreasi ini akan dibina di atas tanah sawit, jadi kita perlu pastikan segala kebersihan tanah dan bina padang bersesuaian, jika tidak dapat buat sekali gus kita akan buat secara berperingkat.

“Jadi orang Asahan, Nyalas nak datang beriadah bersama keluarga boleh ke Mantai Park, daripada segi permohonan tanah sudah tiada masalah, kita dah bawa permohonan ini kepada Kementerian Perumahan dan Kerajaan Tempatan (KPKT) dan Kementerian Belia dan Sukan (KBS),” katanya.

Tambah Fairul Nizam, dengan adanya balapan di kawasan rekreasi itu, atlet-atlet Melaka yang ingin berlatih acara balapan boleh datang ke Mantai Park tersebut.

“Selain menjadi tarikan baharu penduduk DUN Asahan, atlet kita juga boleh menggunakan kawasan itu sebagai latihan balapan atau acara balapan yang akan diadakan,” katanya.

Karier:
– Ahli Dewan Undangan Negeri Asahan (2021-kini)
– Ketua Pegawai Eksekutif Melaka Bekal Sdn Bhd (2020)
– Penolong Pegawai Persekitaran Majlis Perbandaran Alor Gajah (2005-2020)
– Inspektor Kesihatan Pejabat Kesihatan Daerah Alor Gajah (2000-2005)

Pendidikan:-
– Ijazah Sarjana Pentadbiran Perniagaan Open University Malaysia (2017)
– Ijazah Sarjana Muda Pengurusan Sumber Manusia Open University Malaysia (2015)

Sekolah:-
– Sekolah Kebangsaan: 10
– Sekolah Menengah: 4
– Sekolah Jenis Kebangsaan (Cina): 5
– Sekolah Jenis Kebangsaan (Tamil): 2
– Sekolah Rendah Agama JAIM: 9


MOT, KPKT rangka garis panduan penggunaan kenderaan mikromobiliti

KUALA LUMPUR, 10 Mei – Kementerian Pengangkutan (MoT) sedang bekerjasama dengan Kementerian Perumahan dan Kerajaan Tempatan (KPKT) dalam merangka garis panduan penggunaan kenderaan mikromobiliti, kata Pegawai Tugas-Tugas Khas Kepada Menteri Pengangkutan Mike Chong Yew Chuan.

“Bidang kuasa bagi kenderaan mikromobiliti adalah di bawah Kementerian Pengangkutan dan oleh sebab itu, kami mempunyai kawalan (ke atas penggunaan kenderaan tersebut) di atas jalan raya.

“Untuk kawasan selain jalan raya, ia adalah terpulang kepada KPKT untuk mewujudkan garis panduan dalam menentukan di mana kenderaan itu boleh digunakan,” katanya kepada pemberita di sini hari ini.

“MoT tidak pernah melaksanakan larangan penuh penggunaan kenderaan seperti itu. Orang awam masih boleh menggunakan kenderaan tersebut, tetapi hanya di tempat-tempat yang dikhaskan yang akan ditentukan oleh KPKT dan pihak berkuasa tempatan (PBT),” katanya.

Menteri Pengangkutan Datuk Seri Dr Wee Ka Siong pada 26 April lepas mengumumkan kenderaan mikromobiliti seperti Moped, Personal Mobility Devices (PMD) dan Personal Mobility Aids (PMA) dilarang digunakan di atas jalan raya awam.

Wee turut dilaporkan berkata larangan terhadap tiga kategori kenderaan mikromobiliti itu dilaksanakan mengikut Kaedah-Kaedah Lalu Lintas (Larangan Penggunaan Kenderaan Mobiliti Tertentu) 2021 yang berkuat kuasa 17 Dis 2021.


Raja Muda Perlis dilantik semula Canselor UniMAP

ARAU, 6 Mac – Raja Muda Perlis Tuanku Syed Faizuddin Putra Jamalullail dilantik semula sebagai Canselor Universiti Malaysia Perlis (UniMAP) yang berkuasa berkuat kuasa dari 13 Dis lepas hingga 12 Dis 2028.

UniMAP dalam kenyataan semalam memaklumkan perisytiharan itu telah diperkenan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 20 Dis lepas.

Menurut kenyataan itu, watikah tersebut dipersembah kepada baginda oleh Pengerusi Lembaga Pengarah Universiti Raja Datuk Azwane Raja Ariff dan Naib Canselor UniMAP Profesor Ts Dr Zaliman Sauli bagi mewakili Menteri Pengajian Tinggi Datuk Seri Dr Noraini Ahmad di Bilik Canselor, Canselori Tuanku Syed Sirajuddin, Kampus Alam UniMAP Pauh Putra semalam.

Untuk rekod, Tuanku Syed Faizuddin dilantik sebagai Canselor Pertama Kolej Universiti Kejuruteraan Utara Malaysia (KUKUM) oleh Yang di-Pertuan Agong Ke-12 Tuanku Syed Sirajuddin Tuanku Syed Putra Jamalullail pada 1 Sept 2003, sebelum universiti itu dijenamakan semula sebagai UniMAP. – BERNAMA


Fahmi Reza didakwa buat hantaran jelik berhubung isu kuarantin menteri

KUALA LUMPUR, 10 Feb – Seorang pereka grafik dan aktivis dihadapkan ke Mahkamah Sesyen di sini hari ini atas pertuduhan membuat penghantaran komunikasi jelik menerusi aplikasi Twitter miliknya membabitkan isu kuarantin terhadap menteri pulang dari lawatan rasmi di luar negara, tahun lepas.

Mohd Fahmi Reza Mohd Zarin, 45, selaku Orang Kena Saman (OKS) bagaimanapun mengaku tidak bersalah selepas pertuduhan terhadapnya dibacakan di hadapan Hakim Datin Sabariah Othman.

Mohd Fahmi didakwa membuat dan memulakan penghantaran komunikasi yang jelik sifatnya dengan niat untuk menyakitkan hati orang lain melalui aplikasi Twitter menggunakan laman profil Twitter “Fahmi Reza” atau “@kuasasiswa” pada 3.02 petang, 10 Feb 2021.

Hantaran itu kemudian dibaca di Pejabat Ketua Unit Komunikasi Korporat, Kementerian Kesihatan Malaysia, Presint 1, Putrajaya pada 4 petang, 11 Feb tahun sama.

Dia dituduh mengikut Seksyen 233 (1) (a) Akta Komunikasi dan Multimedia 1998 (Akta 588) dan boleh dihukum di bawah Seksyen 233 (3) akta sama, yang membawa hukuman denda maksimum RM50,000 atau penjara tidak melebihi setahun atau kedua-duanya dan hendaklah didenda selanjutnya RM1,000 bagi setiap hari kesalahan itu diteruskan selepas pensabitan, jika sabit kesalahan.

Terdahulu, Timbalan Pendakwa Raya Najihah Farhana Che Awang menawarkan jaminan RM10,000, namun peguam Raj Surian Pillai, yang mewakili Fahmi Reza memohon jaminan itu dikurangkan atas alasan anak guamnya memberi kerjasama yang baik sepanjang siasatan dijalankan.

Mahkamah kemudian membenarkan Mohd Fahmi diikat jamin RM5,000 dengan seorang penjamin dan menetapkan 30 Mac ini untuk sebutan semula kes.- BERNAMA


KRC bakal tarik pelaburan RM10 bilion menjelang 2025 – PM Ismail Sabri

KUALA NERANG, 7 Feb – Kedah Rubber City (KRC) bakal menarik pelaburan berpotensi bernilai RM10 bilion dan mewujudkan 15,000 peluang pekerjaan menjelang tahun 2025 yang akan memberi pelbagai limpahan manfaat kepada masyarakat setempat.

Perdana Menteri Datuk Seri Ismail Sabri Yaakob berkata walaupun baharu dilancarkan, projek strategik Wilayah Ekonomi Koridor Utara (NCER) itu sehingga kini telah berjaya menarik pelaburan komited sebanyak RM4 bilion yang bakal menjana hampir 7,000 peluang pekerjaan kepada Keluarga Malaysia.

“Sebagai contoh, kerjasama strategik di antara Mitsui & Co (Malaysia) Sdn Bhd dengan Hong Seng Consolidated Bhd (Hong Seng) melibatkan pelaburan bernilai kira-kira RM3 billion untuk KRC.

“Kerjasama ini juga akan mengukuhkan rantaian bekalan bahan mentah dalam pembuatan polimer nitril butadiena lateks (NBL) dengan kepakaran Mitsui dalam industri ini. Pelaburan ini bukan sahaja bakal mewujudkan 1,600 peluang pekerjaan baharu tetapi juga dapat mengurangkan kebergantungan terhadap import polimer NBL,” katanya semasa berucap melancarkan Projek Strategik NCER – Kedah Rubber City di sini hari ini.

Beliau berkata pelancaran projek KRC yang merupakan antara projek strategik nasional di NCER ini tepat pada masanya ketika negara sedang dalam menjalani proses pemulihan dan pertumbuhan ekonomi setelah terkesan oleh impak pandemik COVID-19.

Katanya, KRC juga merupakan salah satu daripada pelbagai projek “game changer” yang dilaksanakan Pihak Berkuasa Pelaksanaan Koridor Utara (NCIA) dengan kerjasama Kerajaan Negeri untuk mentransformasi Kedah sebagai negeri yang maju, sekali gus merapatkan jurang pembangunan antara wilayah.

“KRC dibangunkan dengan matlamat untuk menjadikannya sebagai peneraju pembangunan industri getah negara serta hab industri getah bernilai tinggi di peringkat global.

“Kewujudannya mencerminkan momentum pertumbuhan dan kemajuan ekonomi negeri Kedah, yang akan dipacu oleh sektor pertanian moden dan pintar serta pembuatan bernilai tinggi,” katanya.

Menurut perdana menteri, berdasarkan lokasi KRC yang strategik di kawasan “Rubber Belt” sempadan Malaysia-Thailand, projek itu juga akan memupuk kerjasama dan integrasi serantau yang lebih erat antara kedua-dua negara, serta dijangka menjadi penggerak dalam menghubungkan pengeluar-pengeluar getah utama di rantau ini di bawah platfom Pertumbuhan Segi Tiga Indonesia-Malaysia-Thailand (IMT-GT).

Dalam pada itu, Ismail Sabri berkata pembangunan keseluruhan KRC meliputi kawasan seluas 503 hektar yang merangkumi 200 hektar untuk Fasa 1 dan 302 hektar untuk Fasa 2.

Jelasnya, kerja-kerja fizikal pembangunan projek KRC oleh pihak NCIA berjalan lancar seperti yang dijadualkan, dengan Fasa 1 projek KRC telah pun siap dan bersedia untuk menerima kemasukan pelabur.

“Sehubungan itu, saya berharap agar pelabur dari dalam dan luar negara akan merebut peluang ini untuk menempatkan operasi mereka di KRC.

“Kerajaan Persekutuan dengan sokongan Unit Perancang Ekonomi (EPU) dan Jabatan Perdana Menteri telah meluluskan peruntukan sebanyak RM417.5 juta untuk Fasa 1 projek KRC. Berdasarkan kemajuan yang memberangsangkan di bawah Fasa 1, Fasa 2 projek KRC akan dilaksanakan pada tahun 2023,” katanya.

Pada majlis itu Ismail Sabri turut menyaksikan pertukaran dokumen perjanjian, surat niat dan memorandum persefahaman (MoU) antara NCIA dengan rakan-rakan strategik dalam pembangunan KRC.

Pelancaran KRC hari ini turut dihadiri oleh Menteri Kewangan Tengku Datuk Seri Zafrul Tengku Abdul Aziz, Menteri di Jabatan Perdana Menteri (Ekonomi) Datuk Seri Mustapa Mohamed, Menteri Pembangunan Luar Bandar Datuk Seri Mahdzir Khalid, Menteri Besar Perlis Datuk Seri Azlan Man, Menteri Besar Perak Datuk Seri Saarani Mohamad dan Ketua Menteri Pulau Pinang Chow Kon Yeow.- BERNAMA